Euro 2024: Itali akui silap sendiri punca tewas
Oleh KOSMO

25 Mac 2023, 12:30 pm
NAPLES – Ketua Jurulatih Itali, Roberto Mancini percaya mereka sepatutnya mencatat sekurang-kurangnya keputusan seri ketika tewas 1-2 kepada England pada aksi Kumpulan C kelayakan Euro 2024 di Stadium Diego Armando Maradona awal pagi semalam.
Pada perlawanan itu, Itali ketinggalan 0-2 kepada The Three Lions menerusi jaringan Harry Kane dan Declan Rice sebelum penyerang kelahiran Argentina, Mateo Retegui menjaringkan gol saguhati buat The Azzurri.
Walaupun sedar ia satu perlawanan sukar, namun Mancini menganggap dua gol yang dilepaskan adalah berpunca daripada kesilapan sendiri kerana gagal merantai pergerakan pemain-pemain England.
“Kami semua tahu pertemuan dengan England akan menjadi satu perlawanan sukar, namun dua gol mereka berpunca daripada sepakan penjuru. Itali juga menguasai separuh masa kedua, jadi paling kurang kami sepatutnya dapatkan satu mata.
“Keputusan ini memang mengecewakan, tetapi perjalanan masih panjang. Kami hanya bangkit di separuh masa kedua, sekiranya kami tampilkan aksi sama di separuh masa pertama, mungkin ia cerita berbeza,” katanya.
Pada masa sama, bekas pengendali Manchester City itu juga memuji aksi ditampilkan Retegui meskipun pertemuan dengan England merupakan penampilan pertamanya bersama juara Piala Dunia empat kali itu.

“Dia agak bergelut di separuh masa pertama kerana perlu berdepan barisan pertahanan England yang memiliki kelebihan fizikal. Retegui masih muda, jadi dia ada banyak masa untuk berkembang,” ujar Mancini.
–AGENSI


Euro 2024: Langkah kanan Martinez di Portugal
Oleh KOSMO

25 Mac 2023, 11:30 am
LISBON – Perlawanan sulung Roberto Martinez sebagai Ketua Jurulatih Portugal berakhir dengan positif selepas dia mengemudi pasukan itu menang 4-0 ke atas Liechtenstein pada aksi Kumpulan J kelayakan Euro 2024 awal pagi semalam.
Pada perlawanan yang berlangsung di Stadium Jose Alvalade menyaksikan penyerang Al-Nassr, Cristiano Ronaldo meledak dua gol, manakala Joao Cancelo dan Bernardo Silva masing-masing menjaringkan satu gol.
Martinez yang pernah membimbing Belgium sebelum ini berkata, beliau gembira dengan aksi keseluruhan ditampilkan barisan pemainnya meskipun Liechtenstein bukanlah lawan sebenar mereka.
“Bagi saya, ini langkah paling penting untuk Portugal selepas apa yang kami lakukan dalam latihan. Walaupun Liechtenstein menghadirkan bahaya kepada kami, namun pemain-pemain menanganinya dengan baik.
“Secara jujur, kami agak kecewa dan bergelut pada awal separuh masa pertama. Bagaimanapun, ia bertambah baik selepas pemain-pemain mula faham apa yang perlu dilakukan dan kami berjaya dapatkan tiga mata,” katanya.
Pengendali dari Sepanyol itu juga mengakui, beliau berdepan dilema untuk menyusun barisan serangan memandangkan pasukan pelawat menggunakan pendekatan bermain secara bertahan.

“Apa yang paling sukar adalah pasukan lawan meletakkan ramai pemain di hadapan gol, jadi kami perlu sabar dan tunggu peluang terbaik. Saya lega kerana pemain-pemain Portugal dapat mencari jalan bagi menembusi pertahanan Liechtenstein,” ujar Martinez. – AGENSI


Tak perlu panjangkan lagi isu ini – Syamsul Yusof
Oleh MOHD. HAIKAL ISA

25 Mac 2023, 12:20 pm
PETALING JAYA – Pengarah Syamsul Yusof meminta agar isu pengguguran pelakon Aaron Aziz daripada filem terbaharu arahannya, The Original Gangster tidak lagi diperbesar-besarkan.
Pengarah berusia 39 itu berkata, apa yang berlaku antaranya dan Aaron tiada kena-mengena dengan pelakon lain yang turut terbabit dalam pembikinan filem berkenaan termasuk Sharnaaz Ahmad dan Beto Kusyairy.
“Dalam isu Aaron digugurkan sebagai pelakon filem The Original Gangster, tak perlu kita menyalahkan mana-mana pihak atau pelakon lain seperti Sharnaaz dan Beto.
“Keputusan menggugurkan Aaron dibuat sebulat suara saya dan penerbit lain filem tersebut.
“Apa yang berlaku adalah isu kerja antara saya sebagai pengarah dan Aaron sebagai pelakon. Saya terima salah dan bertanggungjawab penuh atas semua ini. Tidak perlu dipanjangkan lagi isu,” katanya.
Semalam, Syamsul atau nama sebenarnya, Aaron Mustapha Aziz memaklumkan dia tidak mempunyai masalah untuk bersemuka dan berbaik-baik semula dengan Aaron bagi membincangkan konflik yang tercetus antaranya dengan pelakon itu.

Terdahulu, Aaron menerusi satu muat naik video dalam Instagram menceritakan perkara sebenar dengan bersaksikan kitab suci al-Quran dirinya telah dianiaya pengarah terbabit digugurkan pada saat akhir.
Aaron, 47, juga mendedahkan sanggup mengambil suntikan steroid berkali-kali demi komitmen filem terbabit namun tetapi digugurkan tanpa sebab yang tidak kukuh. – KOSMO! ONLINE


Pakej Haji Rahmah ditawarkan bawah RM50,000
Oleh MOHD RIDZAUDDIN ROSLAN

25 Mac 2023, 1:33 pm
SEPANG- Kerajaan memberi saranan kepada Pengelola Jemaah Haji (PJH) yang akan mengendalikan jemaah haji musim ini untuk menawarkan Pakej Haji Rahmah dibawah harga RM50,000 seorang seterusnya membolehkan rakyat menikmati harga berpatutan.
Menteri di Jabatan Perdana Menteri (Hal Ehwal Agama), Datuk Mohd. Naim Mokhtar berkata, saranan itu dilontarkan kepada 23 pengendali haji yang menyertai Karnival PJH di mana rata-rata antara mereka menawarkan pakej ke Tanah Suci bawah RM50,000 seorang.
“Kita lancarkan juga Pakej Haji Rahmah dimana saya sebut kepada 23 pengelola haji terlibat untuk dapatkan satu pakej bawah RM50,000.
“Saya juga melawat 23 gerai pameran terlibat dan kesemua wakil PJH menyambut baik saranan itu dengan menawarkan pakej haji seperti RM43,000 serta RM45,000,” katanya kepada pemberita selepas merasmikan Karnival Pengelola Jemaah Haji di Hotel Movenpick di sini tadi.
Pada masa sama, katanya, kerajaan juga memberi komitmen untuk memastikan urusan dan perkhidmatan haji diberikan kepada bakal jemaah yang pergi secara Muassasah dan pakej berada pada tahap terbaik.
“Kerajaan memandang serius kes penipuan membabitkan rakyat Malaysia yang ingin menunaikan ibadat haji dan kami bekerjasama dengan Tabung Haji, polis serta syarikat berdaftar bawah Kementerian Pelancongan, Seni dan Budaya bagi menangani hal itu.

“Susulan, kami mengharapkan jemaah dapat mengenali lebih erat pengendali haji menerusi karnival berkenaan sekali gua berupaya mengurangkan penipuan yang sering berlaku sebelum ini,” jelasnya.
Sementara itu, ditanya mengenai kuota haji tambahan sebanyak 350 orang untuk musim ini, Mohd. Naim berkata, kerajaan sedang menunggu keputusan daripada Arab Saudi.
Menurutnya, kerajaan sudah mengemukakan rayuan sebanyak dua kali iaitu termasuk Februari tahun ini sewaktu lawatan Menteri Haji dan Umrah Arab Saudi, Dr. Tawfiq Fawzan Muhammed Al Rabiah.
“Kerajaan sudah buat rayuan, yang kita dapat ialah sebanyak 31,600 kuota haji. Jadi, kita ada asas untuk sebut kepada Arab Saudi kenapa perlu naik 350 dan jadikan ia 31,950.
“Kita akan tunggu daripada Arab Saudi kerana tidak tahu lagi bila keputusannya,” ujarnya. – KOSMO! ONLINE.


Remaja maut digilis bas di LPT 2
Oleh NIK NUR IZZATUL HAZWANI NIK ADNAN

25 Mac 2023, 12:21 pm
DUNGUN – Seorang remaja lelaki berusia 18 tahun maut digilis sebuah bas dalam kemalangan melibatkan tiga kenderaan di Kilometer 337.9, Lebuh Raya Pantai Timur 2 (LPT2) berhampiran Hentian Rehat dan Rawat Paka di sini hari ini.
Dalam kejadian pada pukul 1.10 pagi itu, mangsa, Muhammad Irfan Abdullah, yang berasal dari Santong, Paka di sini meninggal dunia akibat kecederaan parah di bahagian kepala dan badan.
Ketua Polis Daerah Dungun Superintendan Baharudin Abdullah berkata, kemalangan itu melibatkan tiga kenderaan iaitu sebuah kenderaan pelbagai guna, Toyota Unser, bas dan motosikal jenis Yamaha Y15ZR yang ditunggangi mangsa.
“Siasatan awal mendapati mangsa yang menunggang motosikal dari arah Kuala Terengganu menghala ke Kuantan tiba-tiba hilang kawalan dan melanggar bahagian belakang kenderaan Toyota Unser yang juga dari arah sama.
“Impak pelanggaran tersebut menyebabkan mangsa terjatuh ke atas jalan raya dan dalam masa sama, datang sebuah bas tidak sempat mengelak lalu menggilis mangsa,” katanya di sini hari ini.
Baharudin berkata, mangsa disahkan meninggal dunia di lokasi kejadian oleh pasukan perubatan manakala pemandu Toyota Unser berusia 29 tahun berasal dari Kampung Mak Kemas, Bukit Payung, Marang dan pemandu bas berumur 28 tahun yang berasal dari Bachok, Kelantan tidak mengalami sebarang kecederaan.

“Mayat mangsa telah dibawa ke Unit Forensik Hospital Dungun di sini untuk tindakan lanjut dan kes disiasat di bawah Seksyen 41 (1) Akta Pengangkutan Jalan 1987,” katanya. – KOSMO! ONLINE.


Sejuta penumpang menggunakan perkhidmatan Prasarana sehari
Oleh MOHD RASDAN AHMAD

25 Mac 2023, 12:26 pm
PETALING JAYA – Prasarana Malaysia Berhad (Prasarana) memaklumkan kira-kira sejuta penumpang menggunakan perkhidmatan rel dan bas kendalian mereka sehari sejak negara memasuki fasa endemik.
Prasarana berkata, jumlah tersebut dicatatkan pada 21 Mac lalu dan ia merupakan lonjakan daripada purata 846,000 orang penumpang sehari
dari 1 Januari hingga 15 Mac.
Jelasnya, daripada jumlah itu, perkhidmatan Rapid Rail mencatatkan seramai 767,000 penumpang manakala perkhidmatan Rapid Bus mencatatkan 235,000 penumpang, angka tertinggi bagi perkhidmatan bas semenjak pandemik.
“Angka sejuta penumpang sehari tersebut termasuk purata 100,000 penumpang yang menggunakan perkhidmatan MRT Laluan Putrajaya sejak ia dilancarkan oleh Perdana Menteri Datuk Seri Anwar Ibrahim pada 16 Mac lepas.
“Sebelum Covid-19 mula melanda negara pada awal tahun 2020, purata penumpang yang menggunakan perkhidmatan Prasarana adalah kira-kira 1.2 juta orang sehari,” katanya dalam satu kenyataan di sini hari ini.
Mengulas lanjut, Prasarana berkata, para penumpang kini menikmati tambang percuma bagi pengguna perkhidmatan MRT Laluan Putrajaya, termasuk bas perantara bagi MRT Laluan Putrajaya dari Kwasa Damansara ke Putrajaya Sentral, sehingga 31 Mac depan.

“Prasarana mengucapkan terima kasih kepada semua penumpang yang menggunakan perkhidmatan yang disediakan dan akan terus berusaha untuk memastikan faktor keselamatan, kelancaran dan kestabilan perkhidmatan dipelihara untuk manfaat orang ramai,” ujarnya.
Untuk sebarang maklumat lanjut, sila hubungi kami di [email protected] atau hubungi kami di 03 – 7885 2585 pada hari Isnin hingga Jumaat, dari 7.00 pagi hingga 8.30 malam, manakala untuk tempoh Sabtu hingga Ahad dan Cuti Umum dari 7.00 pagi hingga 5.30 petang.
Orang ramai juga boleh mendapatkan maklumat terkini melalu saluran media sosial Rapid KL ataupun melalui aplikasi PULSE yang boleh dimuat turun secara percuma. -KOSMO! ONLINE.


Subsidi RM100 juta Program Jualan Rahmah sempena Ramadan dan Aidilfitri
Oleh HARIS FADILAH AHMAD

25 Mac 2023, 1:27 pm
JERANTUT – Kementerian Perdagangan Dalam Negeri dan Kos Sara Hidup (KPDN) memperuntukkan sebanyak RM100 juta bagi Program Jualan Rahmah sempena bulan Ramadan dan sambutan Hari Raya Aidilfitri tahun ini.
Timbalan Menteri KPDN, Senator Fuziah Salleh berkata, program itu antara lain untuk meringankan beban pengguna berbelanja barang keperluan dapur serta penjimatan di bawah Inisiatif Payung Rahmah sempena musim perayaan tahun ini.
“Program Jualan Rahmah telah dilaksanakan di 134 buah lokasi merangkumi 29 kawasan Parlimen seluruh negara, manakala 11 buah lokasi di Pahang melibatkan jualan di pasar raya secara berperingkat sehingga menjelang Hari Raya Aidilfitri.
“Kerajaan berharap lebih ramai pemain dalam sektor industri perniagaan seperti pasar raya besar dan pasar raya supaya bersama berganding bahu untuk menjayakan program ini,” katanya dalam sidang akhbar selepas meninjau Program Jualan Rahman di Pasar Raya Econsave di Jerantut hari ini.
Menurut Fuziah, menerusi program itu, sebanyak 20 jenis barang keperluan dapur ditawarkan dengan harga yang murah seperti ayam standard dijual dengan harga RM7.99 sekilogram berbanding harga siling RM9.40 manakala harga telur gred C berharga RM10 berbanding harga siling, RM12.30.
Katanya, peluang pengguna berjimat berbelanja antara 10 hingga 20 peratus juga melibatkan keperluan seperti ikan, sayur-sayuran, minyak masak, gula,tepung, beras dan barangan yang telah diproses.

“Kita berharap semua penduduk khususnya pengguna di Jerantut mengambil peluang berbelanja Jualan Rahmah dalam tempoh dua hari ini bagi persiapan sepanjang bulan Ramadan dan menyambut Hari Raya Aidilfitri,”katanya. -KOSMO! ONLINE.


Lelaki bergelut dengan MBPJ, halang tangkap anjing liar
Oleh TUAN NURHIDAYAH TUAN AB.GHANI

25 Mac 2023, 12:49 pm
PETALING JAYA – Seorang lelaki tempatan dipercayai terkena batang rod menangkap anjing liar susulan tindakannya yang menghalang pasukan operasi Majlis Perbandaran Petaling Jaya (MBPJ) daripada menangkap anjing liar, di Taman Kanagapuram, di sini, Rabu lalu.
Ketua Polis Daerah Petaling Jaya, Mohamad Fakhrudin Abdul Hamid berkata, pihaknya menerima laporan berkenaan video tular penangkapan anjing-anjing liar oleh pihak MBPJ sekitar pukul 10 pagi semalam.
Jelasnya, kejadian berlaku kira-kira pukul 9 malam dan operasi penangkapan anjing-anjing liar atas sebab aduan orang awam yang diterima oleh pihak MBPJ.
“Sewaktu operasi penangkapan dijalankan, terdapat seorang lelaki tempatan cuba melindungi anjing-anjing liar dengan memasukkan anjing-anjing liar tersebut dalam premisnya.
“Pengadu dan pasukan cuba menghalang lelaki tempatan tersebut daripada menutup pintu premis supaya operasi penangkapan anjing-anjing liar boleh dilaksanakan.
“Susulan pasukan operasi gagal melaksanakan tugas penangkapan, berlaku pergelutan di antara pasukan dengan lelaki tersebut sehingga menyebabkan dia terkena batang rod menangkap anjing,”jelasnya dalam kenyataan hari ini.

Menurut Fakhrudin, kes disiasat di bawah Seksyen 323 Kanun Keseksaan iaitu mendatangkan kecederaan dan Seksyen 186 Kanun Keseksaan kerana menghalang penjawat awam melaksanakan tugas.
“Orang ramai diminta mematuhi undang-undang dan tidak melakukan sebarang perbuatan jenayah serta tidak tidak membuat sebarang spekulasi yang boleh mengganggu siasatan dijalankan.
“Sebarang maklumat berkenaan perlakuan jenayah boleh menghubungi bilik gerakan IPD Petaling Jaya di talian 03-79662222 atau mana-mana balai polis yang berdekatan,” pesannya. -KOSMO! ONLINE.


Rangka manusia tanpa identiti ditemui di Paloh
Oleh ADNAN IBRAHIM

25 Mac 2023, 12:14 pm
KLUANG – Satu rangka manusia tanpa pengenalan diri ditemui berhampiran sebatang sungai di Ladang Tereh di Paloh di sini oleh seorang lelaki yang sedang memancing, Khamis lalu.
Ketua Polis Daerah Kluang, Asisten Komisioner Bahrin Mohd. Noh berkata, penemuan rangka manusia yang belum dapat dikenali pasti jantina dan usia itu dilaporkan kepada pihaknya kira-kira pukul 8.30 malam hari kejadian.
Katanya, susulan itu satu pasukan pegawai dan anggota dihantar untuk melakukan siasatan.
“Hasil siasatan awal mendapati mayat berada kira-kira 6.1 meter dari tebing sungai dalam keadaan mengereng yang hanya tinggal tulang sahaja.
“Pemeriksaan telah dibuat oleh pasukan Forensik dan mendapati terdapat baju T berwarna biru dan baju sejuk berlengan panjang berdekatan rangka namun tiada sebarang dokumen peribadi pada badan si mati,”katanya melalui kenyataan hari ini.
Menurut Bahrin lagi, mayat kemudian dirujuk ke Hospital Enche Besar Hajjah Khalsom untuk proses bedah siasat bagi mengenal pasti punca sebenar kematian.

Ujarnya, orang ramai yang ada kehilangan ahli keluarga dan mempunyai ciri-ciri yang hampir sama dengan penemuan mayat itu boleh tampil untuk membuat pengecaman.
“Kes diletakkan sebagai mati mengejut sehingga hasil forensik diperolehi daripada pihak hospital,”katanya.-KOSMO! ONLINE.


Euro 2024: Aspas kembali perkuat La Roja
Oleh KOSMO

25 Mac 2023, 12:00 pm
MADRID – Penyerang berpengalaman Sepanyol, Iago Aspas merasakan La Roja harus mengelak melakukan kesilapan sama iaitu tiada ‘Pelan B’ hingga dipalit kegagalan di pentas Piala Dunia sebelum ini.
Selepas tidak mendapat kepercayaan Luis Enrique ke Qatar, Aspas kembali menyertai pasukan kebangsaan di bawah kendalian Luis de la Fuente bagi menghadapi aksi Kumpulan A kelayakan Euro 2024 bermula dengan menentang Norway, awal pagi esok.
“Pada pendapat saya, ketika itu Luis Enrique sudah membina corak permainan pasukan, namun tidak ada ‘Pelan B’ selepas perancangan pertama menemui jalan buntu. Jadi, tumpuannya sekarang akan jadi lebih mudah,” katanya.
Bagaimanapun, sehari sebelum aksi, Sepanyol berdepan berita negatif selepas seorang lagi penyerangnya, Bryan Gil terpaksa disisihkan untuk hadapi Norway kerana kurang cergas, namun De la Fuente tidak bercadang untuk membawa pemain gantian.
Aspas juga mahu menjadikan peluang yang diberikan De la Fuente kali ini sebagai pentas membuktikan kualiti sebenar dimilikinya dan bersedia memainkan peranan lebih besar termasuk melakukan tugasan bertahan setiap kali menerima asakan lawan.
“Data menunjukkan saya mampu melakukan larian 10 kilometer (km) pada setiap perlawanan. Ketika di Celta Vigo, tiada seorang pemain yang ketinggalan semasa bertahan kerana jika ia berlaku, pasukan lawan akan hukum kami.

“Apabila saya hadir ke pasukan kebangsaan, saya fikir saya sudah tunjukkan yang saya adalah pemain yan mampu bermain di posisi berbeza, sama ada di belakang penyerang utama atau pun di posisi lain. Saya berada di sini adalah untuk bantu pasukan dan laksanakan kemahuan jurulatih,” ujarnya. – AGENSI


Ethiopian Airlines sambung semula penerbangan ke Malaysia
Oleh KAMARIAH KHALIDI

26 Mac 2023, 8:57 pm
SEPANG – Ethiopian Airlines hari ini meraikan penyambungan semula penerbangannya dari Addis Ababa, Ethiopia ke Kuala Lumpur selepas dua tahun mengalami sekatan perjalanan berikutan pandemik Covid-19.
Ketibaan syarikat penerbangan terbesar Afrika itu disambut dengan semburan air sebaik sahaja mendarat di Lapangan Terbang Antarabangsa Kuala Lumpur (KLIA) Terminal 1 pada pukul 5 petang dengan membawa seramai 190 penumpang.
Pengarah Urusan Ethiopian International Services, Mesfin Biru berkata, Ethiopian Airlines bakal mengendalikan sebanyak empat kali penerbangan dalam seminggu menggunakan pesawat Boeing 787 Dreamliner.
Jelasnya, sebelum ini, syarikat penerbangan tersebut telah memulakan perkhidmatan antara Addis Ababa dan Malaysia dengan perkhidmatan tiga kali seminggu pada tahun 2012, sebelum ia digantung sementara pada 2021 akibat Covid-19.
“Kami amat teruja untuk kembali beroperasi dan melalui penyambungan semula penerbangan ini, ia memberi pilihan perjalanan yang mudah dan lancar antara Kuala Lumpur dan lebih daripada 60 destinasi di Afrika.
“Kuala Lumpur adalah destinasi pilihan untuk pelancong bagi urusan perniagaan atau percutian dan kami berbangga untuk menyediakan pilihan perjalanan tersebut kepada mereka,” katanya kepada pemberita selepas sambutan penyambungan semula pesawat Ethiopian Airlines di KLIA Terminal 1 hari ini.

Mengulas lanjut, Mesfin berkata, penerbangan tersebut juga merupakan salah satu saluran yang meredakan hubungan diplomatik dan sosio-ekonomi antara Malaysia dan Afrika.
Justeru katanya, penyambungan semula perkhidmatan itu memainkan peranan penting dalam hubungan kedua-dua buah negara.
“Malaysia adalah sebuah negara yang hebat dari segi ekonomi dan hubungan dalam aktiviti perdagangan, sosial atau pelancongan bakal mengembangkan lagi prospek kedua-dua negara serta menjadi satu kelebihan yang besar buat Malaysia dan Afrika,” ujarnya. – KOSMO! ONLINE


‘Derhaka Sebuah Cinta, Jangan Menangis Cinta’ jadi tarikan di bazar
Oleh KOSMO!

26 Mac 2023, 9:06 pm
PETALING JAYA – Derhaka Sebuah Cinta, Jangan Menangis Cinta dan Air Mata Dipersandingan Mu antara nama unik dilabelkan pada minuman yang dijual di bazar Ramadan tahun ini.
Menerusi perkongsian pengguna TikTok @sheshyma kelmarin, menjadi tarikan para pembeli apabila melihat pelbagai nama unik diberikan bagi setiap jenis minuman yang dijual oleh seorang peniaga bazar.
Difahamkan, nama-nama tersebut diambil sempena tajuk novel Melayu yang popular dalam kalangan pembaca.
“Pergi bazar tengah broken (putus cinta) tengok nama air, lagi bertambah ‘broken’, sangat memahami air di bazar,” kata @akunampak.
“Air Andai Itu Takdirnya ada tak?,” soal Ema.
“Aku rasa penjual ini kaki novel, semua novel cinta dia letak dekat air dia, meleleh baca, apa-apa pun memang unik la peniaga macam ini, teracun beli sebab tertarik baca nama air sahaja,” ujar Shaiful.

Sementara itu, perkongsian pengguna tersebut berjaya meraih lebih 706,000 tontonan dan 28,300 tanda suka. – KOSMO! ONLINE


Orang ramai terkejut lihat anjing serang lembu
Oleh KOSMO!

26 Mac 2023, 10:30 pm
GLASGOW – Sebuah klip video tular mengejutkan orang ramai apabila seekor anjing dirakam menyerang sekumpulan lembu baka Highland di Glasgow, Scotland, lapor akhbar Daily Mirror semalam.
Anjing baka Bulldog itu kelihatan berlari ke tengah padang dan menggigit kaki dan ekor salah seekor lembu tersebut.
Lembu-lembu tersebut kemudian menyerang anjing bernama Wiston itu sebelum ia dipanggil semula oleh pemiliknya.
Conor Ashe yang berada di lokasi kejadian berkata: “Kami berada di taman Pollock untuk bersiar-siar apabila mendengar kekecohan dengan lembu-lembu itu melenguh. Jadi, kami berlari ke belakang dan terdapat seekor anjing keluar dari hadapan lembu-lembu itu.
“Ia kemudian tergantung di bahagian ekor salah seekor lembu dan mengejar anak lembu. Kami tertekan kerana hanya mampu melihat dan tidak dapat berbuat apa-apa,.
“Anjing itu berada di kaki salah seekor lembu selama kira-kira seminit sebelum saya mula merakam, jadi kami bimbang sekiranya ia boleh membunuh atau mencederakan salah seekor lembu,” katanya.

Kawanan lembu itu dilihat bermati-matian cuba melarikan diri dari anjing tersebut dan menjauhkannya daripada anak lembu.
Conor melaporkan kejadian itu kepada kakitangan di Burrell Collection yang berkata mereka akan melaporkan serangan itu kepada Renjer Taman. – Agensi


The Rock ‘pasrah’ kepala disolek dengan gincu
Oleh KOSMO!

26 Mac 2023, 9:30 pm
WASHINGTON – Pelakon Amerika Syarikat (AS), Dwayne Johnson atau The Rock menarik perhatian pengguna media sosial apabila berkongsi video comel yang memaparkan dua anak perempuannya menyoleknya dengan gincu berwarna merah jambu, lapor laman berita Page Six.
Menerusi klip video yang dimuat naik di Instagram kelmarin, kepala botak Johnson dicat dengan gincu berwarna merah jambu oleh anak perempuannya, Jasmine, 7, dan Tia, 4.
Menurut Johnson, dua anak perempuannya meminta untuk menyoleknya dengan pantas walaupun dia mempunyai mesyuarat online yang dijadualkan dalam 10 minit.
Dia bernasib baik apabila mesyuarat itu kemudiannya dibatalkan.
“Dua anak saya ketawa tanpa henti, tanpa belas kasihan,” tulis Johnson sambil menyatakan bahawa dia menghabiskan masa selama sejam untuk menanggalkan gincu itu dari kepala dan mukanya. – Agensi


Bekalan bahan mentah cukup sepanjang Ramadan, Aidilfitri
Oleh IVAN AMIRUL

26 Mac 2023, 9:16 pm
KOTA KINABALU – Kementerian Pertanian dan Keterjaminan Makanan memaklumkan tiada isu mengenai kekurangan barangan basah termasuk ayam dan telur bagi sepanjang Ramadan serta musim perayaan hari raya Aidilfitri.
Timbalan Menteri Pertanian dan Keterjaminan Makanan, Chan Foong Hin berkata, pihaknya setakat ini belum menerima sebarang aduan tentang kekurangan bekalan barangan dan menjangkakan semuanya mencukupi untuk menampung kehendak pengguna di seluruh negara.
“Stok bahan mentah untuk hari raya memang mencukupi setakat ini.
“Pihak Kementerian Perdagangan Dalam Negeri dan Kos Sara Hidup (KPDN) mahupun kementerian kita memainkan peranan sama di dalam isu ini namun kementerian lebih kepada bekalan manakala KPDN untuk isu harga,” katanya.
Foong Hin berkata demikian ketika ditemui media selepas merasmikan Pelancaran Bazar Ramadan FAMA di Bazar Ramadan Asia City hari ini.
Turut diagihkan 1,000 bekas bubur lambuk dan 300 pek kurma kepada pengunjung Bazar Ramadan Asia City.

Sementara itu, Foog Hin berkata, FAMA membuka tiga tapak bazar ramadan utama iaitu Asia City, Taman Putera Jaya Telipok dan Pusat Islam Universiti Malaysia Sabah (UMS). – KOSMO! ONLINE


Skuad B-22 julang Piala Merlion, atasi Hong Kong
Oleh MOHD. FITRIE MUHAMAD

26 Mac 2023, 11:33 pm
SINGAPURA – Skuad Bawah 22 Tahun (B-22) negara pulang ke tanah air dengan penuh senyuman apabila muncul juara Piala Merlion selepas tewaskan Hong Kong 2-1 pada pentas final di Stadium Jalan Besar, sebentar tadi.
Walaupun dipalit kekecewaan dengan keputusan pengadil yang membatalkan dua jaringan Hakimi Azim Rosli dan dihimpit kesilapan penjaga gol, Rahadiazli Rahalim, dua gol pantas yang dihasilkan pada babak kedua sudah cukup untuk mengesahkan kejuaraan sulung buat Malaysia.
Terdahulu, anak buah E. Elavarasan jelas pasukan lebih baik sepanjang babak pertama apabila berjaya memaksa pasukan lawan lebih menumpukan kepada tugasan bertahan dan peluang keemasan hadir seawal minit ke-12 namun rembatan deras Adam Farham Mohd Faizal sekadar singgah di palang gol.
Selang lapan minit selepas itu, gawang Hong Kong akhirnya bocor tetapi gol yang dihasilkan oleh Hakimi Azim dibatalkan kerana didakwa berada dalam kedudukan offsaid.
Bersambung babak kedua, Hakimi Azim sekali lagi dipalit kekecewaan sama apabila jaringan pada minit ke-58 turut dibatalkan namun penantian skuad negara berakhir apabila pemain gantian Najmudin Akmal Kamal meledak gol pembukaan pada minit ke-74.
Selang empat minit selepas itu, skuad negara makin selesa apabila rembatan Safwan Mazlan gagal disekat penjaga gol Hong Kong, Ng Wai Him.

Bagaimanapun minit ke-80, kesilapan Rahadiazli yang gagal mengeluarkan bola dari kawasan bahaya ‘menghadiahkan’ gol saguhati buat Hong Kong dan ia disempurnakan oleh Lau Ka Kiu. – KOSMO! ONLINE


31,600 bakal haji dinasihat segera jawab surat tawaran
Oleh NUR ALWANI ZAFIRAH KHAIRUL

26 Mac 2023, 8:51 pm
PETALING JAYA – Lembaga Tabung Haji (TH) menggesa 31,600 bakal jemaah haji untuk segera menjawab surat tawaran yang telah diedarkan kepada mereka yang terpilih menunaikan rukun Islam kelima itu bagi musim haji 1444H/2023M bermula Rabu lalu.
Pengarah Eksekutif TH, Datuk Seri Syed Saleh Syed Abdul Rahman berkata, bakal haji Malaysia boleh melayari www.thijari.com.my dan memuat turun aplikasi ThiJARI untuk menyemak serta menjawab tawaran haji yang telah dikeluarkan.
“Pihak kami memohon kerjasama semua bakal haji tahun ini untuk menjawab sama ada setuju atau tidak untuk menerima tawaran haji tahun ini dalam masa tujuh hari bekerja dari tarikh surat berkenaan,” katanya dalam satu kenyataan hari ini.
Sementara itu, beliau turut memaklumkan bahawa semua bakal haji terpilih perlu mencukupkan wang dalam akaun TH sejumlah bayaran haji yang tertera dalam surat tawaran serta mendapatkan Buku Rekod Rawatan di mana-mana cawangan TH berhampiran bagi membolehkan pemeriksaan kesihatan dilakukan.
“Pemeriksaan kesihatan boleh dilakukan di hospital ataupun klinik-klinik kerajaan dan swasta yang diiktiraf Kementerian Kesihatan (KKM) dan semua bakal haji diwajibkan lulus pemeriksaan kesihatan bagi memperolehi visa haji sebagaimana yang ditetapkan oleh Kerajaan Arab Saudi.
“Setelah selesai pemeriksaan kesihatan, semua bakal haji diminta untuk menghantar jawapan surat tawaran haji, buku rekod rawatan dan passport antarabangsa ke mana-mana pejabat cawangan TH yang berhampiran,” jelasnya.

Dalam kenyataan sama, bakal haji yang mahukan maklumat lanjut mengenai perkhidmatan TH, boleh layari www.tabunghaji.gov.my atau hubungi Tabung Haji Contact Centre (THCC) di talian 03-6207 1919. – KOSMO! ONLINE


PRN: Bertanding untuk dapat kerusi, menang – Ahmad Zahid
Oleh ISWAN SHAFIQ ISA

26 Mac 2023, 10:41 pm
SEBERANG PERAI – Presiden UMNO, Datuk Seri Ahmad Zahid Hamidi berpendapat masih terlalu awal untuk memberi bayangan parti yang akan memenangi paling banyak kerusi pada Pilihan Raya Negeri (PRN) nanti.
Beliau yang juga Timbalan Perdana Menteri berkata, apa yang penting ketika ini adalah perundingan yang berasaskan ‘kebolehmenangan’ khususnya dalam kalangan parti di bawah Kerajaan Perpaduan.
“Kita bukan bertanding dengan hasrat untuk mendapatkan jumlah-jumlah (kerusi) yang tertentu, tapi untuk mendapatkan kemenangan,” katanya.
Beliau ditemui pemberita ketika menghadiri Majlis Santunan Kasih Ramadan anjuran Kementerian Kemajuan Desa dan Wilayah (KKDW) yang turut dihadiri oleh Ketua Menteri, Chow Kon Yeow di Masjid al-Islah, Pokok Tampang, Tasek Gelugor di sini, hari ini.
Dalam pada itu, beliau berkata, formula pengagihan kerusi antara UMNO dan Pakatan Harapan (PH) termasuk di Pulau Pinang mungkin tidak akan dibincangkan secara menyeluruh pada Konvensyen Nasional Kerajaan Perpaduan yang dijadual berlangsung pada 14 Mei depan.
“Formula itu saya akan serah kepada Ketua Menteri dan Pengerusi UMNO Pulau Pinang untuk membincangkan sendiri.

“Kami (pimpinan) di peringkat nasional ini (hanya menguruskan) dari segi dasar sahaja,” ujar beliau.
Ahmad Zahid berkata, meskipun meletakkan sasaran bahawa UMNO dan PH ‘wajib’ menang PRN terutamanya di Pulau Pinang nanti, namun keserasian antara parti turut ditekankan ketika ini.
“Kita perlukan ‘good chemistry’ (hubungan yang baik) antara pemimpin untuk semua parti (dalam kerajaan perpaduan) dan ini perlu dilakukan di peringkat akar umbi lagi.
“Itu cadangan kami supaya di semua peringkat akan merasai keserasian itu,” tambahnya. – KOSMO! ONLINE


Kanak-kanak 18 bulan tersepit pintu lif rosak
Oleh ISKANDAR SHAH MOHAMED

26 Mac 2023, 9:29 pm
SHAH ALAM – Seorang kanak-kanak lelaki menahan kesakitan lebih 20 minit apabila tersepit pada pintu lif yang rosak di Projek Perumahan Rakyat (PPR) Hicom, Seksyen 26 di sini, petang tadi.
Kejadian itu mengakibatkan mangsa berusia 18 bulan cedera di kepala sebelum diselamatkan bomba.
Pengarah Bomba Selangor, Morni Mamat berkata, seramai 11 anggota termasuk pegawai dan jentera dari Balai Bomba dan Penyelamat (BBP) Shah Alam bergegas ke lokasi kejadian selepas menerima panggilan kecemasan pukul 7.20 malam.
“Siasatan mendapati lif itu dinaiki lima individu termasuk mangsa dan bapanya dari tingkat enam bangunan berkenaan.
“Lif itu bagaimanapun rosak di tingkat empat dengan pintunya tiba-tiba terbuka hingga menyebabkan mangsa tersepit di lubang berdekatan dinding bangunan tersebut,” katanya ketika dihubungi hari ini.
Tambah Morni, kanak-kanak itu yang dalam keadaan sedar berjaya dikeluarkan bomba dengan peralatan khas dalam tempoh lima minit.

“Empat mangsa lain yang turut terperangkap dalam lif itu turut  dikeluarkan orang awam.
“Kanak-kanak yang cedera dikejarkan ke Hospital KPJ Shah Alam untuk rawatan lanjut,” ujarnya. -KOSMO!ONLINE


Bagnaia buka kempen MotoGP 2023 dengan kemenangan
Oleh MEJA SUKAN KOSMO!

26 Mac 2023, 10:45 pm
PORTIMAO, Portugal – Pelumba Ducati, Francesco ‘Pecco’ Bagnaia sukar digugat selepas menepati ramalan menjuarai perlumbaan pembukaan Kejuaraan Motosikal Dunia (MotoGP) di Grand Prix (GP) Portugal, hari ini.
Pada perlumbaan tersebut, Bagnaia yang memulakan perlumbaan petak kedua tidak berdepan sebarang masalah untuk mendominasi saingan itu meskipun berdepan cabaran hebat terutama menerusi pelumba Honda, Marc Marquez yang memulakan saingan petak utama.
Bagaimanapun, Marquez yang dilihat terdesak mencari kemenangan telah melakukan kesilapan dan terlibat dalam kemalangan pada awal pusingan perlumbaan sejurus melanggar pelumba tuan rumah, Miguel Oliveira (RNF) sekali gus membuka ruang kepada Bagnaia untuk pertahanan kejuaraannya dengan sempurna.

Pelumba Ducati, Francesco Bagnaia (tengah) meraikan kemenangannya di atas podium diapit Maverick Vinales (kanan) dan Marco Bezzecchi (kiri)
Pelumba Aprilia, Maverick Vinales yang bekerja keras untuk mengejar Bagnaia terpaksa berpuas hati menamatkan saingan tempat kedua dan pelumba pasukan VR46 Racing, Marco Bezzecchimengakhiri perlumbaan tempat ketiga untuk melengkapkan podium.
“Itulah permulaan yang saya dan pasukan saya mahukan. Kami perlu teruskan seperti ini,” kata Bagnaia sejurus memenangi perlumbaan tersebut.
Dalam pada iu, pasukan Yamaha membuka kempen MotoGP dengan tekanan apabila Fabio Quartararo sekadar menamatkan saingan tempat kelapan.

Hasil keputusan tersebut, Bagnaia yang turut menjuarai perlumbaan pecut semalam membuka kempen MotoGP 2023 dengan langkah kanan apabila mengumpul 37 mata dan meninggalkan Vinales di kedudukan kedua dengan 12 mata selepas pelumba Aprilia itu mengumpul meraih 25 mata serta Bezzecchi kedudukan ketiga dengan 16 mata.


Noraini dilantik Pengerusi Risda baharu
Oleh ISWAN SHAFIQ ISA

26 Mac 2023, 6:13 pm
SEBERANG PERAI – Datuk Seri Dr. Ahmad Zahid Hamidi mengesahkan pelantikan Ahli Parlimen Parit Sulong, Datuk Noraini Ahmad sebagai Pengerusi Pihak Berkuasa Kemajuan Pekebun Kecil Perusahaan Getah (Risda) yang baharu.
Pada masa sama, Timbalan Perdana Menteri itu turut mempertahankan lantikan Datuk Asyraf Wajdi Dusuki sebagai Pengerusi Majlis Amanah Rakyat (Mara) ketika ini.
“Ashraf (Wajdi) seorang ‘banker’ dan dia pakar dalam (bidang) perbankan Islam. Itulah profesion dia sebelum terjun ke dalam bidang politik.
“Maka, rugilah dengan pengalaman dan kelulusan yang begitu… ada PhD (ijazah kedoktoran) dalam ‘Islamic banking’, kita tak guna untuk sama-sama bangunkan Mara,” katanya kepada pemberita selepa melakukan lawatan kerja ke pejabat Lembaga Kemajuan Wilayah Pulau Pinang (Perda) di Butterworth, hari ini.
Ahmad Zahid (kanan) ketika hadir ke sesi penyerahan kunci kepada 10 penyewa Skim Perumahan Rakyat (SPR) di Perda, Butterworth hari ini. – Foto oleh IQBAL HAMDAN / KOSMO!
Sempena lawatan itu, beliau yang juga Menteri Kemajuan Desa dan Wilayah turut menyerahkan kunci kepada 10 penyewa yang mewakili 52 peserta projek Skim Perumahan Rakyat (SPR) Perda untuk daerah Barat Daya.
Dalam perkembangan lain, beliau memberitahu, penubuhan Perda Food Valley ketika ini bertujuan membantu menangani isu keterjaminan makanan negara selain meningkatkan pengeluaran pertanian melalui penyewaan tanah yang masih belum dibangunkan.

Katanya, ketika ini, pengeluaran hasil daripada Perda Food Valley ini mencecah 568 tan iaitu bersamaan RM1.963 juta sebulan.
“Sementara itu, satu lagi inisiatif iaitu Perda Food Park (PFP) pula memfokuskan usaha pengeluaran makanan halal.
“Ia dilakukan melalui program pembangunan ekonomi iaitu dengan menyediakan sebuah kompleks kilang IKS (industri kecil sederhana) di Kubang Menerong, Tasek Gelugor,” tambahnya. – KOSMO! ONLINE


Soon Huat-Shevon naib juara Terbuka Switzerland
Oleh MUHAMMAD HELMEE RAMLI

26 Mac 2023, 8:50 pm
KUALA LUMPUR – Hasrat beregu campuran profesional negara, Goh Soon Huat-Shevon Lai untuk merangkul gelaran sulung musim ini ranap selepas tewas kepada Jiang Zhen Bang-Wei Ya Xin pada perlawanan akhir Kejohanan Badminton Terbuka Switzerland sebentar tadi.
Pada aksi yang berlangsung di St. Jakobshalle, Basel, beregu No.11 dunia itu akur dengan kekalahan tiga set 17-21, 21-19, 17-21 dalam perlawanan yang memakan masa 60 minit.
Meskipun tewas, namun Soon Huat-Shevon sudah memberikan tentangan sengit apabila tidak mudah mengalah selain mengekori rapat kedudukan mata pemain lawan dalam kesemua set permainan.
Pada aksi set pertama, wakil tunggal Malaysia di perlawanan akhir itu terlebih dahulu mendahului permainan sebelum Zhen Bang-Ya Xin kembali mendapatkan rentak dan memintas kedudukan mata untuk menang 21-17.
Memasuki set kedua, China seolah-olah sudah sebelah tangan untuk meraih kejuaraan apabila mendahului dengan perbezaan mata cukup besar 14-8, namun semangat juang yang ditunjukkan Soon Huat-Shevon mengatasi segala-galanya.
Beregu yang pernah berada di bawah naungan Persatuan Badminton Malaysia (BAM) itu berjaya memperkemaskan permainan dan mengutip mata demi mata sebelum menang 21-19 bagi mengheret perlawanan ke set penentuan.

Bersambung set ketiga, aksi berlangsung cukup sengit apabila kedua-dua pasukan saling bertukar servis sebelum China berada dalam keadaan selesa apabila mendahului 19-16, seterusnya memastikan gelaran milik mereka menerusi kemenangan 21-17. – KOSMO! ONLINE


Orang ramai sudah sakan ‘shopping’ raya
Oleh KOSMO!

26 Mac 2023, 6:23 pm
PETALING JAYA – Beberapa tempat tumpuan membeli barangan persiapan sambutan Aidilfitri sudah mula sesak dikunjungi orang ramai.
Keadaan di beberapa tempat seperti di Bangi Sentral, Jalan Tuanku Abdul Rahman (TAR), pusat beli-belah Sogo yang menjadi lubuk pakaian hari raya dan kelengkapan Aidilfitri lain yang sesak teruk pada hujung minggu ini turut tular di media sosial.
Melalui perkongsian sebuah video di TikTok, menunjukkan keadaan jalan raya yang sesak di Bangi Sentral dikatakan berlaku seawal pukul 10 pagi.
Tinjauan di ruang komen mendapati rata-rata pengguna menyifatkan itu adalah keadaan yang biasa berlaku apabila tiba musim perayaan.
“Bangi Sentral sesak teruk! Mungkin sebab kebetulan gaji dekat-dekat hujung minggu ini. Baru puasa ke berapa dah meriah,” kata Anis.
“Kalau semua serbu Bangi Sentral, kami yang duduk sini nak beli baju di mana? Macam meriah sangat pulak hari ini,” keluh Rohaiza.

“Dahsyat raya tahun ini, belum seminggu puasa orang dah berpusu dekat Sogo. Bukan ada ‘sale’ lagipun,” kata Siti. – KOSMO! ONLINE


Kecoh buaya di atas jalan raya
Oleh CHERINE JON

26 Mac 2023, 5:54 pm
SIBU –  Suasana di hadapan kedai Joystar Garden, Sungai Merah di sini kecoh dengan kehadiran seekor buaya di atas jalan raya.
Jurucakap Pusat Gerakan Operasi Bomba Sarawak berkata, pihaknya menerima laporan mengenai kehadiran reptilia itu kira-kira pukul 11.56 pagi tadi dan segera mengerahkan anggota dari Balai Bomba dan Penyelamat (BBP) Sungai Merah ke lokasi itu.
“Sampai di lokasi, terdapat seekor buaya dengan anggaran panjang enam kaki di atas jalan raya.
“Pasukan bomba kemudian menangkap buaya tersebut menggunakan kanvas dan tali,” katanya dalam dstu kenyataan hari ini.
Katanya setelah buaya itu berjaya ditangkap dan diikat, ia kemudian dibawa balik ke balai untuk diserahkan kepada Perbadanan Perhutanan Sarawak (SFC). – KOSMO! ONLINE


Lelaki bersenam 8 jam sehari alami radang sendi
Oleh KOSMO!

26 Mac 2023, 8:30 pm
BEIJING – Seorang lelaki berusia 60 tahun di China mengalami penyakit radang sendi yang teruk sehingga hampir tidak dapat bergerak kerana bersenam selama lapan jam sehari, lapor laman berita Oddity Central.
Akhbar Shanxy Daily baru-baru ini memaparkan kisah seorang lelaki dari bandar Zhengzhou, wilayah Henan yang mula bersenam secara berlebihan pada usia awal 40-an.
Lelaki itu dilaporkan bersenam selama dua jam setengah pada setiap pagi dengan berjalan, berlari dan melakukan pull up (bergayut pada besi).
Selepas itu, dia akan berenang selama dua jam, melakukan 800 kali sit-up, ratusan tekanan tubi dan bermain badminton.
Tidak jelas sama ada rutin itu dijalankan pada setiap hari kerana ia kelihatan mustahil melainkan dia adalah seorang jurulatih kecergasan atau penganggur.
Rutin itu dilakukan oleh lelaki tersebut selama 20 tahun. Namun, sejak beberapa minggu lalu, lutut dan sikunya menjadi sangat sakit sehingga dia tidak mampu bergerak.

Keluarga lelaki itu membawanya ke Hospital Ortopedik Luoyang di wilayah Henan selepas sakit sendinya menjadi sangat teruk.
Doktor mengesahkan lelaki itu mengalami artritis degeneratif yang sangat teruk, hiperplasia (pengembangan tisu) dan radang sendi siku yang disebabkan oleh senaman berlebihan
Pengarah Hospital Ortopedik Luoyang, Lian Jie mengingatkan orang ramai untuk bersenam secara sederhana, bermula dengan rutin mudah dan mencari sukan yang digemari.
Bagi kebanyakan orang, kekerapa bersenam sebanyak tiga hingga lima kali seminggu selama satu jam atau satu jam setengah sehari adalah masa yang optimum. – Agensi


Lelaki dipecat bawa lari makanan pejabat
Oleh KOSMO!

26 Mac 2023, 7:30 pm
SINGAPURA – Seorang lelaki di Singapura yang dipecat bertindak membawa pulang sebuah beg yang dipenuhi dengan makanan pejabat pada hari terakhir dia bekerja, lapor laman berita Mothership hari ini.
Pada 22 Mac lalu, portal pekerjaan, Indeed mengumumkan pemberhentian 2,200 pekerja di seluruh dunia. Akibatnya, 120 kakitangan yang berpangkalan di Singapura turut terjejas.
Bekas jurutera perisian di Indeed, Larry Lee juga antara salah seorang daripada pekerja yang diberhentikan.
Pada 23 Mac lalu, Lee memuat naik video dalam akaun @sotravel.me yang memaparkan tindakannya ‘melarikan’ snek pejabat. Dia menunjukkan pantri pejabat yang dipenuhi dengan makanan ringan.
Lee kemudian memenuhi begnya dengan makanan tersebut sambil cuba untuk tidak berkelakuan mencurigakan.
Video tersebut mendapat perhatian netizen di ruangan komen.

“Sepatutnya ambil lebih banyak. Saya ambil sekotak apabila meninggalkan Grab,” kata seorang netizen. – Agensi


Bekas isteri Hafidz Roshdi, Shuhada bawa anak jumpa psikiatri
Oleh NUR AL-FAIRUZA SYARFA NOR SAIDI

26 Mac 2023, 5:50 pm
PETALING JAYA – Dugaan baharu menimpa isteri Hafidz Roshdi, Nurul Shuhada apabila anak perempuannya yang baru berusia enam tahun terpaksa menjalani rawatan psikiatri kanak-kanak.
Shuhada berkongsi keadaan terkini Humairah menerusi memuat naik foto di Instagram, selain memasukkan lokasi Jabatan Psikiatri dan Kesihatan Mental Hospital Tuanku Fauziah, Kangar, Perlis.
“Doakan Humairah ye semua. Dia tengah cuba untuk menyesuaikan diri dalam semua perkara. Dia juga kuat seperti Aisyah RA (isteri Nabi Muhammad SAW),” katanya menerusi Instagram.
Dalam hantaran tersebut, Shuhada seolah-olah mendakwa situasi kesihatan mental anaknya itu terjejas daripada kesan konflik rumah tangganya bersama suami.
Lebih menguatkan dakwaan, ibu kepada dua cahaya mata itu dilihat membalas komen seorang pengikut dalam ruangan komen dengan menyifatkan anak sulungnya berjumpa pakar psikiatri kerana melihat segala perkara yang berlaku.
“Humairah sedang melalui ujian Allah yang berat. Dia kuat dan paling terkesan sebab semua terjadi depan mata dia.

“Tidak perlu mengadu domba, dia seorang yang sangat cerdik,” balas Shuhada terhadap komen pengikut yang bertanyakan keadaan anaknya.
Rata-rata pengikut meluahkan rasa simpati dan mendoakan kanak-kanak terbabit kembali seperti sedia kala.
“Humairah kuat dan bijak seperti Saidatina Aisyah. Semoga dihilangkan segala kesakitan dan digantikan dengan kebahagiaan,” ujar peminat.
“Anak kecil yang kuat. Anak solehah ini kecil-kecil lagi sudah diuji dengan ujian besar. Pasti kelak akan jadi insan hebat yang cintakan Allah, Rasul dan al-Quran,” tulis seorang warganet.
Sebelum ini, Shuhada memaklumkan disaman wanita yang selama ini didakwa menjadi orang ketiga yang menjadi pengacau rumah tangganya.
Terdahulu, kes perceraian antaranya dengan Hafidz masih berlarutan apabila dia mendakwa suaminya itu pernah melafazkan cerai sebanyak dua kali sebelum ini.
Shuhada mendakwa suaminya pernah melafazkan talak menerusi mesej pesanan Whatsapp selain melalui panggilan telefon masing-masing pada 22 Januari dan 22 Februari 2023.
Perbicaraan kes lafaz cerai mereka yang berlangsung pada Selasa lalu ditangguhkan ke 9 Mei depan.
Hafidz juga berdepan dengan pertuduhan menumbuk pipi kiri Shuhada sebanyak tiga kali di susur keluar Plaza Tol Sungai Buaya, Hulu Selangor pada 2 Mac lalu. – KOSMO! ONLINE


Wanita kecewa ketahui suami gay selepas kahwin
Oleh KOSMO!

26 Mac 2023, 6:30 pm
JAKARTA – Seorang wanita di Indonesia nekad meminta cerai apabila mendapat tahu bahawa suaminya adalah seorang lelaki homoseksual selepas mereka berkahwin, lapor portal berita Wolipop hari ini.
Wanita berasal dari Madiun, Jawa Timur itu menceritakan perkara tersebut dalam akaun TikTok @Inissial R.
Video berdurasi 18 saat itu memaparkan majlis perkahwinan mereka sebelum menunjukkan gambar ketika wanita itu berada di Mahkamah Agama untuk proses perceraian.
Menurut wanita tersebut, suaminya telah memfailkan rayuan kerana enggan bercerai.
Wolipop kemudian menghubungi pemilik akaun tersebut yang hanya mahu dikenali sebagai Dira (bukan nama sebenar) dan berusia 29 tahun.
Menurut Dira, dia terkejut apabila mendapat tahu bahawa suaminya seorang gay setelah membaca pesanan ringkas dalam telefon bimbit lelaki itu dengan bekas teman lelakinya.

“Bekas teman lelakinya mengaku mereka menjalinkan hubungan sejak 2018. Mesej itu mengandungi kenyataan seolah-oleh seseorang telah ditinggalkan kekasihnya,” kata Dira.
Tambah Dira, lebih menyakitkan hati adalah apabila dia mendapat tahu tentang orientasi seksual suaminya ketika baru sahaja disahkan hamil dua minggu.
“Apabila mengetahui semua bukti, saya keguguran akibat tertekan kerana tidak tidur selama dua minggu,” tambahnya.
Kata Dira, dia berkenalan dengan suaminya di laman Instagram pada November 2020 dan berkahwin pada Mac 2021.
Selepas kejadian tersebut, Dira mengakui tidak dapat lagi membuka hatinya untuk mana-mana lelaki dan trauma disebabkan kejadian dengan bekas suaminya. – Agensi


Saya takut – Fathia Latiff
Oleh NUR EMIRA SAIZALI

26 Mac 2023, 5:56 pm
PETALING JAYA – Pelakon Fathia Latiff tiba-tiba meluahkan rasa kecewa kerana menyifatkan dirinya tidak diberikan keadilan sepatutnya daripada orang sekeliling.
Perkara tersebut diluahkan Fathia atau nama penuhnya Nur Fathia binti Abdul Latiff selepas melalui insiden kenderaannya dilanggar oleh individu tidak dikenali di pekarangan sebuah pusat beli-belah baru-baru ini.
“Saya tak faham kenapa pada zaman ini zalim sangat kepada manusia. Baru-baru ini ketika di kawasan parkir di pusat beli-belah di Shah Alam, ada kereta tiba- tiba mengundur dan langgar kenderaan saya.
“Dia turun kemudian saya maklumkan kepada ayah tetapi ayah minta wanita berkenaan hubungi polis.
“Saya sedih juga tiba-tiba polis suruh datang buat aduan, kalau tidak akan dikeluarkan waran.
“Paling sedih, mengapa ayah tidak minta saya buat laporan polis sebaliknya wanita tersebut yang lakukannya,” katanya dalam perkongsian InstaStory.

Susulan daripada insiden tersebut, Fathia yang popular menerusi drama Ariana Rose merasakan dirinya tidak diberikan keaadilan  oleh orang sekeliling.
Malah, dia juga mendakwa ahli keluarga membenci dan kerap tidak memberikan perhatian kepadanya.
“Sedih sebab rasa tak adil dengan layanan yang orang berikan pada saya.
“Setiap kali nak luahkan perasaan, pasti akan ada pihak yang menghalang untuk saya bercakap perkara benar.
“Selain itu, setiap kali saya hendak bercerita, ahli keluarga juga lari daripada saya. Tak faham mengapa mereka benci sangat pada saya. Saya takut,” katanya lagi.
Selain itu, Fathia juga mencuri perhatian apabila muncul membuat siaran langsung Instagram namun seperti dihalang oleh ahli keluarganya.
Dia bagaimanapun tidak berkongsi lanjut mengenai siaran langsung yang mengejutkan ramai pihak itu.
Sebelum ini, Fathia juga pernah dikecam kerana tindakannya tidak lagi memakai hijab sekitar tahun 2019. – KOSMO! ONLINE


Tahfiz Darul Quran Ittifaqiyah tetap beroperasi walaupun akaun bank dibeku
Oleh NUR ALWANI ZAFIRAH KHAIRUL

26 Mac 2023, 6:18 pm
KUALA LUMPUR – Pusat Tahfiz Darul Quran Ittifaqiyah kekal beroperasi walaupun akaun banknya telah dibekukan sejak insiden kebakaran pada 2017 lalu.
Pengetuanya, Mohd. Zahid Mahmood berkata, ramai individu yang bersimpati dengan nasib pusat tahfiz berkenaan dan bermurah hati menghulurkan bantuan kepada mereka sehingga mampu beroperasi semula sehingga kini meskipun tidak mendapat sebarang bantuan dana daripada pihak berwajib.
Katanya, ini kerana Allah sentiasa menghantar insan serta individu perseorangan untuk membantu.
“Alhamdulillah kita boleh bangun beroperasi seperti biasa. Kami kembali pulih dan bersemangat untuk beroperasi seperti biasa.
“Selain akaun dibekukan, kalau dulu Majlis Agama Islam Wilayah Persekutuan (MAIWP) bantu kami, tetapi apabila kes 2018 (sekolah) disaman dan MAIWP disaman juga, jadi bantuan ditangguhkan dahulu daripada 2018 sehingga hari ini,” katanya.
Beliau berkata demikian selepas menerima sumbangan 100 pek makanan daripada bekas Perdana Menteri, Datuk Seri Ismail Sabri Yaakob bersempena program Kongsi Rezeki Ramadan di Pusat Tahfiz Darul Quran Ittifaqiyah, di sini, hari ini.

Tambah Mohd. Zahid, Pusat Tahfiz Darul Quran Ittifaqiyah, memerlukan kira-kira RM25,000 hingga RM30,000 untuk kegunaan kos penyelenggaran dan makan minum 30 pelajar yang terdiri daripada pelbagai latar belakang.
“Kita bukan saja buat rayuan, tetapi kita berjumpa terus dengan pihak berwajib cuma oleh kerana bukan rezeki kami, maka belum ada bantuan lagi.
“Tetapi tidak ada masalah walaupun tempat kita tidak ada yuran pengajian dan tanpa dana pihak berwajib, Alhamdulillah sekolah boleh beroperasi.
“Sebab kalau Allah kata bagi, maka bagi kerana pengharapan kita bukan sesiapa, terus pada Allah,” katanya.
Dalam pada itu, Mohd. Zahid memberitahu, Pusat Tahfiz Darul Quran Ittifaqiyah tetap mendapat sambutan yang menggalakkan daripada orang ramai untuk menghantar anak-anak mereka.
Katanya, kebanyakan permohonon diterima mencecah 200 orang, tetapi terpaksa ditapis kerana kuota yang ditetapkan hanya 50 pelajar.
“Kita bukan tak mahu buka iklan, tetapi tidak berani.
“Apabila tidak ada tajaan, kita pun takut ada apa-apa berlaku masa hadapan,” ujarnya.
Terdahulu, pusat tahfiz ini pernah menjadi tumpuan apabila seramai 21 pelajar dan dua gurunya terkorban dalam tragedi kebakaran pada 14 September 2017. – KOSMO! ONLINE


[VIDEO] Imam hampir dipukul guna selipar ketika solat berjemaah
Oleh NORHAFIZAN ZULKIFLI

26 Mac 2023, 5:26 pm
KUANTAN – Tular satu video menunjukkan kejadian seorang lelaki kurang siuman telah memukul imam jemputan Masjid Negeri Sultan Ahmad 1, di sini, pagi tadi.
Video berdurasi 30 saat itu memaparkan seorang lelaki berpakaian baju Melayu dan kain pelekat datang dari arah belakang jemaah lalu bertindak menolak jemaah sebelum memukul imam jemputan terbabit dengan sepasang selipar berwarna putih.
Ketua Polis Daerah, Asisten Komisioner Wan Mohd. Zahari Wan Busu mengesahkan kejadian berkenaan yang dianggarkan berlaku di ruangan solat lelaki masjid berkenaan sekitar pukul 6.18 pagi tadi.
Katanya, menurut kronologi kejadian, imam jemputan yang merupakan pelajar Maahad Tahfiz Thurath Kuantan, Ilhan Muhammad Irham telah memimpin solat subuh di masjid berkenaan pada pukul 6.11 pagi.
“Ketika sekitar pukul 6.18 pagi semasa solat subuh rakaat kedua dengan anggaran bilangan jemaah 80 orang, terdengar suara lelaki menjerit dari arah pintu ‘roller shutter’ masjid di laluan berhadapan bank CIMB.
“Lebih kurang 1 minit selepas itu, sedang imam masih membaca surah dalam solat, seorang lelaki kurang siuman telah bertindak menolak jemaah belakang dan menuju ke imam dengan serta-merta memukul imam dengan selipar di tangannya.

“Imam terus mengelakkan diri daripada serangan itu menyebabkan solat dihentikan,” katanya dalam satu kenyataan kepada media.
Wan Zahari berkata, susulan itu, jemaah telah bertindak menahan lelaki berkenaan yang kemudiannya telah menyerahkan lelaki itu kepada pihak polis untuk tindakan lanjut. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


11 ditahan selepas mabuk, bergaduh
Oleh KHAIRUL MOHD. ALI

26 Mac 2023, 5:01 pm
JOHOR BAHRU – 11 individu termasuk seorang wanita ditahan selepas terlibat dalam satu pergaduhan di kawasan perumahan Taman Cendana, Pasir Gudang, dekat sini.
Ketua Polis Daerah Seri Alam, Superintenden Mohd. Sohaimi Ishak berkata, pergaduhan tersebut berpunca akibat beberapa individu bertindak membuat bising setelah mabuk dan kesemua yang ditahan merupakan warga tempatan dan berusia antara 17 hingga 53 tahun.
“Polis mengesan sebuah video tular dipercayai merakamkan kejadian pergaduhan sekumpulan individu yang berlaku pada pukul 11.05 malam, 19 Mac lalu.
“Sehubungan itu, polis berjaya menahan 10 lelaki dan seorang wanita yang dipercayai terlibat dengan kejadian berkenaan,” katanya dalam satu kenyataan, di sini hari ini.
Tambah Mohd. Sohaimi, semakan mendapati enam daripada suspek ditahan mempunyai rekod lampau bersabit kes jenayah dan dadah, manakala seorang lagi mempunyai rekod dikehendaki polis.
“Sembilan suspek telah dituduh di Mahkamah Majistret Johor Bahru mengikut Seksyen 147 Kanun Keseksaan dan mereka telah dijatuhkan hukuman denda RM2,000 seorang atau lima bulan penjara,” jelasnya.-KOSMO! ONLINE


Ismail Sabri imbau kenangan berbuka dengan 15 pelajar tahfiz maut kebakaran
Oleh NUR ALWANI ZAFIRAH KHAIRUL

26 Mac 2023, 5:11 pm
KUALA LUMPUR – “Saya ada nilai sentimental dengan pusat tahfiz ini kerana 15 daripada pelajar yang terkorban pernah bersama-sama berbuka puasa dengan saya sebelum kejadian kebakaran”.
Demikian luahan Bekas Perdana Menteri, Datuk Seri Ismail Sabri Yaakob ketika ditemui pemberita di Pusat Tahfiz Darul Quran Ittifaqiyah di sini, hari ini selepas menyerahkan 100 pek makanan sempena Program Kongsi Rezeki Ramadan.
Menurut Ismail Sabri, sebelum insiden kebakaran yang telah mengorbankan lebih 20 pelajar dan tenaga pengajar dalam kejadian awal pagi 14 September 2017 lalu, beliau sempat mengenali sebahagian besar pelajar pusat tahfiz itu.
“Saya ada buka puasa dengan mereka 33 bulan sebelum kejadian kebakaran itu berlaku dan ketika itu saya bertugas di bawah Kementerian Kemajuan Luar Bandar dan Wilayah.
“Yang bersama saya sewaktu program ada 15 pelajar antara yang terkorban dalam kebakaran. Saya ada datang melawat ke pusat tahfiz selepas kejadian kebakaran untuk santuni mereka yang terkesan,” katanya.
Katanya, pada awal kejadian, pihaknya menganggap insiden kebakaran tersebut berpunca daripada masalah litar pintas yang berlaku di pusat tahfiz.

Sehubungan itu, beliau yang ketika itu memegang jawatan sebagai Menteri Kemajuan Luar Bandar dan Wilayah, meminta Majlis Amanah Rakyat (Mara) untuk membuat semakan semula sistem pendawaian di seluruh pusat tahfiz di negara ini bagi memastikan berada dalam keadaan selamat.
“Sewaktu itu kita tak tahu punca kebakaran, dan kita menganggap kebakaran itu mungkin sebab litar pintas elektrik.
“Sebagai Menteri Kemajuan Luar Bandar dan Wilayah ketika itu dan Mara di bawah saya dan kita buat keputusan seluruh tahfiz yang mempunyai masalah pendawaian, pihak Mara akan buat pendawaian baharu semula.
“Sebab kita tahu kebanyakan sekolah tahfiz keadaannya tidak terurus dengan baik dari segi struktur bangunan, pendawaian dan sebagainya,” ujarnya. – KOSMO! ONLINE


Ribut petir di 5 negeri sehingga pukul 9 malam
Oleh NURUL IZZATI ZAINI

26 Mac 2023, 5:34 pm
PETALING JAYA – Jabatan Metreologi (MetMalaysia) mengeluarkan amaran ribut petir, angin kencang dan hujan lebat di lima negeri sehingga pukul 9 malam ini.
MetMalaysia menerusi kenyataan di laman sesawangnya berkata, negeri-negeri yang terlibat adalah Perak, Pahang, Johor, Sabah dan Sarawak.
“Di Perak, kawasan yang diramal berdepan cuaca buruk ini adalah Larut, Matang Dan Selama, Kuala Kangsar, Kinta, Perak Tengah, Kampar, Hili Perak dan Batang Padang.
“Kawasan-kawasan di Pahang yang dijangka mengalami cuaca yang sama pula adalah Tanah Tinggi Cameron dan Lipis diikuti dengan Johor (Kluang, Mersing, Kulai, Kota Tinggi dan Johor Bahru),” katanya.
Tambah MetMalaysia, ribut petir dan hujan lebat turut diramal di negeri Sarawak melibatkan kawasan Kapit, Bintulu dan Miri (Beluru dan Telang Usan).
Ujarnya lagi, kawasan yang terlibat di Sabah pula adalah Pedalaman (Kuala Penyu, Beaufort dan Nabawan), Pantai Barat (Papar), Tawau (Lahad Datu) dan Sandakan (Tongod dan Kinabatangan).

Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Hakim Danish gegar Litar Portimao
Oleh MUHAMMAD RIDUAN MOHD HANAFIAH

26 Mac 2023, 5:29 pm
KUALA LUMPUR – Pelumba remaja negara, Muhammad Hakim Danish Ramli menggegar bumi Portugal apabila menamatkan saingan di kedudukan podium tempat ketiga pada perlumbaan Red Bull MotoGP Rookies Cup di Litar Antarabangsa Algarve, Portimao, Portugal semalam.
Meskipun membuat penampilan sulung pada perlumbaan Red Bull MotoGP Rookies Cup, namun remaja berusia 15 tahun itu menampilkan aksi cukup baik apabila mampu bersaing kelompok hadapan.
Biarpun memulakan saingan di petak kelapan, ia tidak menjadi masalah kepada juara Asia Talent Cup musim lalu tersebut untuk memberi cabaran kepada jaguh-jaguh Eropah lain selepas memberi tentangan cukup hebat dalam memburu kemenangan.
“Syukur Alhamdulilah kerana hari ini sangat sangat gembira kerana ini adalah podium pertama saya di Portimao dan juga kemenangan pertama pada saingan Red Bull Rookies Cup.
“Perlumbaan pada hari ini sangat mencabar kerana banyak persaingan hebat. Setiap pelumba menampilkan perlumbaan laju, namun saya berjaya kawal keadaan untuk mencari ruang untuk memintas bagi memastikan podium menjadi milik saya.
“Apa pun, terima kasih kepada penaja saya dan juga barisan kru serta semua orang yang memberi sokongan kepada saya hari ini,” katanya semalam.

Perlumbaan tersebut dimenangi pelumba Sepanyol, Angel Piqueras dan tempat kedua menjadi milik Marcos Ruda. Seorang lagi pelumba negara, Danial Syahmi Ahmad Shahril turut memperagakan tunggangan positif apabila mengakhiri perlumbaan di tempat ke-10 terbaik.
Hasil keputusan tersebut, Hakim Danish berada di kedudukan keempat keseluruhan dengan mengumpul 27 mata dan Danial Shahril tempat kesembilan dengan 13 mata. Piqueras yang menjuarai dua perlumbaan berturut-turut berada tangga teratas dengan 50 mata. – KOSMO! ONLINE


Beri perhatian bangunkan pelajar, sekolah tahfiz seluruh negara – Ismail Sabri
Oleh NUR ALWANI ZAFIRAH KHAIRUL

26 Mac 2023, 5:40 pm
KUALA LUMPUR – Bekas Perdana Menteri, Datuk Seri Ismail Sabri Yaakob mengharapkan kerajaan di bawah pimpinan Perdana Menteri, Datuk Seri Anwar Ibrahim meneruskan pelan dan dasar pembangunan pelajar dan sekolah tahfiz seperti mana yang dilaksanakan kerajaan terdahulu.
Ismail Sabri yang juga Ahli Parlimen Bera itu berkata, beliau mahukan pendidikan di pusat tahfiz tidak terikat dengan subjek agama semata-mata dan perlu dikembangkan kepada mata pelajaran ilmiah yang lain seperti ditekankan dalam Sijil Pelajaran Malaysia (SPM).
“Saya percaya sejak daripada dulu lagi dari zaman Datuk Seri Najib Tun Razak jadi Perdana Menteri, kita mempunyai jawatankuasa Kabinet yang dibentuk khusus untuk melihat secara menyeluruh isu-isu berkaitan sekolah tahfiz dan juga melibatkan anak-anak yatim.
“Kita tak nak pelajar-pelajar tahfiz ini hanya terikat dengan pelajaran tahfiz semata-mata. Kita ada subjek dan mata pelajaran ilmiah yang lain untuk dikuasai mereka. Mereka belajar tahfiz dan dalam masa sama mereka belajar subjek lain untuk ambil SPM.
“Sebab itu kita menyediakan tahfiz Pendidikan Teknikal dan Latihan Vokasional (TVET) untuk mewujudkan latihan kepada pelajar tahfiz,” katanya kepada pemberita selepas menyerahkan 100 pek makanan sempena Program Kongsi Rezeki Ramadan di Pusat Tahfiz Darul Quran Ittifaqiyah di sini, hari ini. – KOSMO! ONLINE


Bau peluh mampu tangani kebimbangan sosial
Oleh KOSMO!

26 Mac 2023, 5:30 pm
STOCKHOLM – Satu kajian mendapati bahawa kebimbangan sosial yang dihadapi oleh seseorang boleh dikurangkan dengan bantuan bau badan orang lain, lapor akhbar New York Post semalam.
Penyelidik dari Institut Karolinska di Sweden mendapati, pendedahan kepada bau busuk itu mampu mengurangkan kebimbangan sosial sebanyak 40 peratus apabila disertai dengan terapi kesedaran.
“Keadaan fikiran menyebabkan kita menghasilkan molekul (isyarat kemo) dalam peluh yang berkaitan dengan keadaan emosi dan menghasilkan tindak balas sepadan kepada penerima.
“Hasil kajian awal kami menunjukkan bahawa gabungan isyarat kemo ini dengan terapi kesedaran akan mewujudkan hasil lebih baik dalam merawat kebimbangan sosial daripada langkah yang dicapai dengan terapi kesedaran sahaja,” kata ketua penyelidik, Elisa Vigna kepada agensi berita South West News Service (SWNS).
Gangguan Kebimbangan Sosial (SAD) yang menjejaskan kira-kira 15 juta orang dewasa Amerika Syarikat (AS) ditakrifkan sebagai ketakutan yang kuat untuk dihakimi atau ditolak dalam kelompok sosial.
Mereka yang mengalami SAD cenderung untuk mengelakkan situasi tertentu dan boleh berasa tertekan jika persekitaran tersebut tidak dapat dielakkan.

Penyelidikan itu dibentangkan di Kongres Psikiatri Eropah di Paris hujung minggu ini.
Sementara itu, Dr. Julian Beezhold dari Universiti Anglia Timur berkata, penemuan itu menarik tetapi memerlukan kajian lanjut.
“Kami mengalu-alukan kajian ini, melihat salah satu deria yang paling kurang dikaji dan interaksinya dengan kesihatan mental,” kata Beezhold kepada SWNS. – Agensi


‘Dahulu kaki bangku’, kini pengurus FPL Kosmo! paling sohor
Oleh SOPI SAMAILE

26 Mac 2023, 5:48 pm
OMAR
‘Dahulu kaki bangku’, kini pengurus FPL Kosmo! paling sohor
PENGURUS Perlis United Club, Omar Noorrashid hanya dipisahkan satu kemenangan saja lagi untuk melengkapkan target peribadinya meraih hadiah mingguan buat kali ketujuh pada penyertaan Liga Fantasi Kosmo! (FPL Kosmo!) 2022/2023.
Dua pasukannya, Perlis United Club dan Perlis FC masing-masing pernah bergelar pemenang mingguan tiga kali, sekali gus menghadirkan rasa puas buatnya terutamanya setiap percaturan berjaya membuahkan hasil.
“Kali ini saya pilih Bukayo Saka sebagai kapten, selain itu saya juga gunakan cip Bench Boost. Alhamdulillah, percaturan kali ini sekali lagi mampu memastikan kemenangan buat pasukan saya, sekali gus menjadikan saya makin bersemangat buat pilihan terbaik.
“Buat masa sekarang, saya hanya perlu menang sekali lagi untuk melengkapkan sasaran dan saya lihat dengan baki perlawanan yang masih ada, saya tetap ada peluang. Jika awal musim saya pernah lakar hatrik, kali ini tidak salah saya lakukannya sekali lagi di hujung musim.
“Ketika ini saya sudah menang minggu 27 dan 28, jadi sudah pasti saya mahu lengkapkan kejayaan pada minggu ke-29. Rezeki saya masih ada dan mungkin bolehlah saya belanja lebih sikit untuk persiapan raya nanti.

MUHAMMAD SIDQI
Tuah iringi jurutera minyak untuk julang FPL Kosmo!
PENGURUS pasukan Abah Tasnim, Muhammad Sidqi Mat Kamil tidak dapat menggambarkan dengan kata-kata kejayaannya menjadi pemenang mingguan saingan ke-28 (GW28) Liga Fantasi Kosmo! (FPL Kosmo!) 2022/2023.
Apa tidaknya, ini minggu kedua berturut-turut buat pengurus dari Puchong, Selangor itu menjadi pemenang FPL Kosmo! 2022/2023 selepas memenangi GW27 bersama dua lagi pasukanya iaitu Dirgahayu dan Green Arrow.
Secara keseluruhan, ini adalah kali kelima jurutera minyak di sebuah syarikat swasta itu meraih ganjaran bersama Kosmo! bagi saingan musim ini.
“Alhamdulillah, sekali lagi tersenarai sebagai pemenang. Jujur saya katakan memang saya tidak menyangka selepas menang minggu ke-27 dengan dua pasukan lain.
“Walaupun saya sertai FPL Kosmo! dengan tiga pasukan berbeza tetapi nampaknya ia amat berbaloi. Dari awal lagi memang tidak sangka langsung dapat memenanginya sehingga lima kali,” katanya.
Kini, Sidqi tidak mahu menoleh ke belakang lagi dan memburu kejayaan seterusnya apabila saingan Liga Perdana Inggeris (EPL) kembali berlangsung pada 1 April depan.

MOHD. NOOR RAZLAN
Noor Razlan teruja muncul sebagai pemenang kali pertama musim ini
KEJAYAAN muncul antara pemenang mingguan tertinggi bagi saingan minggu ke-28 meningkatkan lagi kepercayaan pengurus, Mohd. Noor Razlan Mohammod terhadap Kosmo! selaku penganjur Liga Fantasi Kosmo! 2022/2023.
Pengurus pasukan MNR FC itu mengakui dia sangat gembira apabila menyedari pelaburannya dianggap berbaloi selepas menang buat kali pertama pada kempen musim ini.
“Alhamdulillah untuk rezeki ini dan berasa gembira sekali kerana berada dalam senarai pemenang mingguan tertinggi.
“Ini adalah kali kedua saya menyertai saingan Liga Fantasi Kosmo! selepas turut bermain dan menang mingguan ketika dianjurkan secara percuma tahun lalu.
“Tiada rahsia mengenai pasukan selain daripada menggunakan khidmat kapten yang tepat dengan kali ini sandaran diberikan kepada Bukayo Saka dan pertahanan Aston Villa, Tyrone Mings turut cemerlang.
“Penentuan kapten sangat penting kerana ia menyumbang mata tinggi dan saya lihat pasukan pesaing juga banyak meletakkan kapten kepada pemain Tottenham Hotspur seperti Harry Kane.
“Saya harap akan dapat menang pada minggu seterusnya kerana skuad yang saya miliki ketika ini cukup ampuh dengan ramai pemain yang bakal mengharungi dua perlawanan,” katanya.

HASRIMIE
Percaturan The 11 Jokers guna cip free hit berbaloi
PERCATURAN untuk menggunakan cip free hit membuahkan hasil apabila pasukan The 11 Jokers dapat membentuk skuad terbaik bagi mengharungi minggu ke-28 saingan FPL Kosmo! 2022/2023.
Hasilnya cukup memberangsangkan apabila skuad kendalian Hasrimie Abdul Hamid itu berjaya muncul sebagai salah sebuah pasukan pemenang mingguan Liga Fantasi Kosmo!.
Keputusan untuk menggunakan pemain sensasi Arsenal, Bukayo Saka sebagai kapten turut membuahkan hasil selepas pemain antarabangsa England itu menyumbangkan mata tinggi ketika The Gunners mudah menewaskan Crystal Palace 4-1.
“Alhamdulillah, dapat menjadi salah seorang pemenang mingguan Liga Fantasi Kosmo! buat kali kedua kerana saya langsung tidak letakkan sasaran memandangkan mahu memburu kedudukan terbaik pada penghujung musim nanti.
“Sudah tentu harapan selepas ini adalah untuk terus memperbaiki kedudukan dalam liga kerana saya berada dalam kelompok 50 terbaik keseluruhan.
“Sekiranya ada rezeki, saya mahu menang lagi tetapi seperti saya cakap, sasaran utama adalah kedudukan hujung musim,” kata Hasrimie yang memiliki pengalaman lebih 10 tahun dalam saingan FPL.

AHMAD FADHIL
Bukayo Saka cemerlang ganti Erling Haaland
TUAH ayam nampak di kaki, tuah manusia siapa yang tahu.Perumpamaan itu mungkin sesuai untuk pengurus Ynwa- Ganu, Ahmad Fadhil apabila berjaya muncul lima pemenang mingguan FPL Kosmo! 2022/2023 untuk minggu ke-28.
Mengurut Ahmad Fadhil, pada asalnya dia menggunakan ‘wildcard’ kerana terpaksa melakukan pertukaran menghadapi minggu ke-29, di mana banyak pasukan akan bermain dua kali.
“Kalau ikutkan saya buat pertukaran ini adalah sebagai menyiapkan pemain terbaik untuk minggu ke-29 sebab ramai akan bermain dua kali. Tetapi kalau sudah dikatakan rezeki, rezeki saya mungkin datang lebih awal kerana menang pada minggu ke-28.
“Kebetulan pula saya pilih Bukayo Saka sebagai kapten dan Alexander Isak yang dibawa masuk bagi menggantikan Erling Haaland turut menjadi dan sumbangkan banyak mata kepada pasukan saya,” ujarnya.


2 lelaki dicekup tak sempat belanja duit samun
Oleh ADNAN IBRAHIM

26 Mac 2023, 4:53 pm
BATU PAHAT – Dua lelaki warga tempatan tidak sempat membelanjakan duit hasil samun mereka apabila diberkas polis selepas kira-kira enam jam menyamun dua buah premis di Parit Sulong dekat sini.
Ketua Polis Daerah Batu Pahat, Asisten Komisioner Ismail Dollah berkata, kedua-dua suspek yang berusia 26 dan 29 tahun ditahan kira-kira pukul 3 pagi tadi di kawasan Pekan Parit Sulong selepas menerima maklumat daripada orang awam.
Katanya, hasil daripada penahan dua suspek itu, pihak polis berjaya merampas wang tunai bernilai RM3,025, satu bilah parang, satu bilah sabit dan beberapa telefon bimbit dipercayai hasil samun.
“Sebelum itu, pukul 11.30 malam tadi balai polis menerima laporan daripada seorang pemilik kedai snuker yang menyatakan kedainya disamun oleh dua orang lelaki tidak kenali.
“Pada pukul 9.30 malam hari yang sama sebuah lagi kedai menjual peralatan telefon juga dilaporkan di samun oleh dua lelaki melalui laporan daripada pemiliknya kira-kira pukul 2.30 pagi tadi,”katanya melalui kenyataan hari ini.
Menurut Ismail lagi, ketika melakukan samun, kedua-dua suspek turut mencederakan seorang pekerja sehingga menyebabkannya terpaksa menerima rawatan di Hospital Sultanah Nora Ismail (HSNI) di sini.

Ujarnya lagi, hasil ujian air kencing mendapati kedua-duanya positif dadah dan salah seorang daripadanya mempunyai rekod jenayah lampau.-KOSMO! ONLINE


Buruh maut, motosikal bertembung lori
Oleh AIMUNI TUAN LAH

26 Mac 2023, 5:05 pm
GUA MUSANG – Seorang buruh binaan maut selepas motosikal yang ditunggangnya bertembung sebuah treler apabila tidak lepas memotong sebuah kereta di Kilometer 17, Jalan Gua Musang-Kuala Krai berhampiran Renok Baru di sini, hari ini.
Dalam kejadian kira-kira pukul 9.40 pagi itu, mangsa, Khalid Mohamud, 47, yang menunggang motosikal Jenis Honda RS150 meninggal dunia di lokasi kejadian selepas bertembung dengan treler jenis Volvo.
Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa sedang dalam perjalanan dari Kuala Terengganu ke tempat kerjanya di kawasan pembinaan Projek Lingkaran Tengah Utama (LTU) berhampiran Sungai Asap B.
Katanya, semasa tiba di lokasi kejadian, mangsa dipercayai cuba memotong sebuah kereta di hadapannya, namun gagal sebelum bertembung dengan sebuah treler yang datang dari arah bertentangan.
“Treler berkenaan telah membrek sejauh 17 meter dan cuba mengelak ke kanan sebelum motosikal mangsa merempuh bahagian tayar belakang kiri kenderaan itu.
“Kejadian itu menyebabkan mangsa tercampak ke atas jalan sebelum meninggal dunia di lokasi kejadian,” katanya dalam satu kenyataan hari ini.- KOSMO! ONLINE


Firma AS dakwa China intip Britain guna peti sejuk, mentol
Oleh KOSMO!

26 Mac 2023, 4:20 pm
LONDON – Satu laporan baharu mendakwa China boleh mengintip sesiapa sahaja di Britain menerusi peti sejuk pintar, mentol lampu dan peralatan lain yang dikawal oleh sebuah aplikasi, lapor portal berita MailOnline.
Laporan diterbitkan badan perunding yang berpangkalan di Washington, Observe, Orientate, Decide, Act (OODA) itu mendedahkan bahawa mikrocip yang ditanam di dalam kereta dan peralatan-peralatan domestik menimbulkan ancaman meluas kepada keselamatan negara. Ini kerana China didakwa boleh menggunakannya sebagai senjata dan mengintip berjuta-juta rakyat Britain.
Komponen itu juga dikatakan terdapat di dalam komputer riba, pembesar suara, jam tangan pintar, meter tenaga pintar, kamera loceng pintu, kamera badan polis, mesin ATM, kereta dan tab mandi.
Ia didakwa boleh mengumpul data dan diserahkan kepada pemerintah China jika diarahkan.
Ditulis oleh bekas diplomat di Beijing, Charles Parton, laporan itu berbunyi: “Sudah tiba masanya untuk negara membangun, bebas dan terbuka mengharamkan komponen buatan China daripada rantaian bekalan mereka secepat mungkin.”
Menurut laporan sama, tiga syarikat China iaitu Quectel, Fibocom dan China Mobile menguasai 54 peratus pasaran global dalam peranti pintar.

Pada bulan ini, perkhidmatan keselamatan didakwa membongkar kereta milik kerajaan Britain dan menemui sekurang-kurangnya satu peranti seumpama itu sekali gus mencetuskan kebimbangan bahawa China boleh menjejaki semua lapisan masyarakat. – Agensi


Pengamal perubatan dakwa Aliah dilarikan lelaki asing
Oleh AMRAN MULUP

26 Mac 2023, 3:22 pm
MELAKA – Remaja perempuan, Aliah Qistina Budiyanto, 16, yang dilaporkan hilang sejak 17 Mac lalu selepas ditegur ibunya kerana kerap menggunakan telefon bimbit didakwa telah dilarikan lelaki warga asing.
Menurut ibunya, Noor Fatimahtul Zaharah Talib, 40, maklumat itu diberikan pengamal perubatan Islam yang menghulurkan bantuan selepas usaha lain dilakukan untuk menjejaki anaknya masih menemui jalan buntu.
“Terbaharu ada empat pengamal perubatan Islam menawarkan bantuan dan kesemua memberikan maklumat hampir sama yang mana Aliah dipercayai dilarikan seorang lelaki warga asing berusia dalam lingkungan 20-an ke Johor.
“Namun pihak kami belum mendapat sebarang maklumat atau petunjuk daripada orang awam di Johor yang mungkin ternampak kelibat Aliah,” katanya kepada pemberita.
Jelasnya, dia melakukan pelbagai usaha lain termasuklah menguar-uarkan kehilangan anaknya di aplikasi WhatsApp, TikTok, Facebook selain menampal poster di setiap stesen minyak serta kedai serbaneka di pekan Jasin.
Ujarnya, sehingga kini keluarganya masih meneruskan usaha menjejaki Aliah dan berharap anak sulung daripada dua beradik itu ditemui dalam keadaan selamat.

Terdahulu, Kosmo! kelmarin melaporkan seorang remaja telah hilang dari rumahnya di Taman Maju di sini selepas kejadian ditegur menggunakan telefon bimbit terlalu lama oleh ibunya.
Pelajar Sekolah Menengah Iskandar Shah itu disedari hilang oleh ahli keluarganya kira-kira pukul 12 tengah malam dan laporan polis telah dibuat berkaitan kehilangan tersebut.-KOSMO! ONLINE


Ustaz Don dilantik Ikon Mahabbah YIDE
Oleh ISKANDAR SHAH MOHAMED

26 Mac 2023, 2:48 pm
KUALA SELANGOR – Pendakwah selebriti, Don Daniyal Don Biyajid atau Ustaz Don dilantik sebagai Ikon Mahabbah Yayasan Islam Darul Ehsan (YIDE) pada tahun ini.
Pengerusi YIDE, Tan Sri Mazlan Mansor berkata, pelantikan Ustaz Don berperanan untuk memperluaskan lagi jenama yayasan itu kepada masyarakat supaya lebih dekat dan mengetahui fungsi kebajikan yang dilaksanakan.
“Selain itu, Ustaz Don akan membantu YIDE mendapatkan kutipan sumbangan orang awam atau syarikat korporat melalui program yang dijalankan.
“Kami akan menjelajah ke daerah lain di Selangor bagi menyampaikan tazkirah khas Ramadan terutama berkaitan infaq kepada anak yatim,” katanya pada majlis penyerahan sumbangan YIDE di Masjid Kampung Sungai Terap, Tanjong Karang di sini, hari ini.
Raja Muda Selangor, Tengku Amir Shah Sultan Sharafuddin Idris Shah berkenan menyempurnakan penyampaian sumbangan RM129,600 kepada 864 anak yatim di daerah ini bagi membantu meringankan beban terutama persiapan Aidilfitri bulan depan. -KOSMO!ONLINE


‘Uncle’ pinjamkan kad TNG bantu kereta sangkut tol
Oleh KOSMO!

26 Mac 2023, 4:50 pm
PETALING JAYA – Seorang lelaki menyentuh hati ramai pengguna media sosial apabila sanggup memberikan kad Touch ‘n Go (TNG) miliknya bagi membantu pengguna jalan raya lain.
Menerusi video papan pemuka yang dimuat naik di akaun TikTok @infodashcam, kelihatan pemilik kereta jenis Proton Persona ingin mengundurkan kenderaannya kerana tidak mempunyai baki yang mencukupi.
Pemilik kereta di belakangnya kemudiannya meminjamkan kad TNG miliknya melalui petugas tol.
“Saya ada kad lain, bagi dia. Tidak perlu undur,” ujar lelaki berkenaan.
Sehingga kini video tersebut mendapat 1.6 juta tontonan, 73,900 tanda suka dan 533 perkongsian.
Tinjauan Kosmo! di ruangan komen mendapati ramai yang terharu melihat kebaikan lelaki berkenaan dan dianggap perlu dicontohi rakyat Malaysia.

“Bukan semua orang tidak mahu bayar. Tetapi masalah lain yang jadi. Terima kasih untuk orang yang baik hati macam ini,” komen Nazlan.
“Saya pun pernah dulu, kereta baru beli. Boleh pula bawa kad, ada lelaki datang dan bayar untuk saya,” komen seorang pengguna.
“Terbaik abang, sangat bertolak ansur. Semoga murah rezeki dan dipermudahkan segala urusan,” komen pengguna yang lain pula. – KOSMO! ONLINE


Qari cilik Melaka buat ketua juri menangis
Oleh KOSMO

26 Mac 2023, 2:53 pm
PETALING JAYA – Qari cilik dari Melaka, Ahmad Azfar Azraie berjaya menyentuh hati para juri terutama ketua juri, Sheikh Ahmad Isa Al-Ma’syarawi menerusi bacaan al-Quran yang dialunkannya dalam satu program pertandingan diadakan tahun lalu di Algeria, namun mula bersiaran pada bulan Ramadan ini di saluran televisyen Al-Shorouk.
Qari berusia 10 tahun itu memenangi kategori kanak-kanak bawah 15 tahun dalam pertandingan Musabaqah Mazamir Dawud peringkat antarabangsa.
Menerusi perkongsian video oleh Wan Hakimi di TikTok semalam, kelihatan para juri menangis ketika mendengarkan alunan lunak bacaan ayat suci al-Quran daripada Ahmad Azfar yang juga merupakan anak kepada Qari terkenal, Ustaz Azraie Abdul Hak.
Mendengar alunan surah yang dibaca Ahmad Azfar, ramai memuji bakat kanak-kanak tersebut selain menitipkan pesanan agar dia terus menjadi seorang Qari terkenal seperti bapanya.
“Keluarga yang sentiasa dengan al-Quran. Tahniah buat Ustaz Azraie dan keluarga. Inspired people (menjadi isnspirasi kepada orang lain),” puji Nurul Sabri.
“Sampai mengalir air mata mendengar alunan adik Azfar, kamu seorang yang sangat hebat dik. Tahniah,” kata Nurnaa.

“Ya Allah, doaku agar kau peliharakan anak ini untuk memertabatkn kalam mu yang tertinggi ini. Amin,” pinta Ezan.
Sementara itu, perkongsian tersebut berjaya meraih lebih 1.8 juta tontonan dalam tempoh kurang 24 jam selepas ia dimuat naik di TikTok. – KOSMO! ONLINE


PM iftar dengan 5,000 masyarakat Islam di Kemboja esok
Oleh AMREE AHMAD

26 Mac 2023, 4:04 pm
PUTRAJAYA – Perdana Menteri, Datuk Seri Anwar Ibrahim bakal berbuka puasa bersama kira-kira 5,000 orang masyarakat Islam di Kemboja ketika lawatan ke negara itu esok.
Menteri Luar, Datuk Seri Dr. Zambry Abd. Kadir berkata, program iftar tersebut akan dihoskan sendiri oleh Perdana Menteri Kemboja, Hun Sen.
“Pada majlis itu nanti, beliau akan menyampaikan sejumlah 1,500 naskhah al-Quran versi bahasa Khmer dan Inggeris sumbangan Malaysia kepada umat Islam Kemboja,” katanya pada sidang akhbar di sini tadi.
Mengulas lanjut, Zambry berkata, Perdana Menteri akan tiba pagi esok dan disambut Menteri Kanan Tugas-Tugas Khas Hal Ehwal Islam Kemboja, Datuk Dr. Othsman Hassan.
“Beliau akan menghadap Raja Kemboja, Norodom Sihamoni di Istana Diraja serta diraikan dalam upacara rasmi sebelum mengadakan sesi pertemuan dengan Hun Sen.
“Mereka berdua dijangka membincangkan pelbagai isu berkepentingan bersama selain meneroka peluang kerjasama baharu dan memperkukuhkan jalinan hubungan sedia ada,” jelasnya. – KOSMO! ONLINE


Pakatan Harapan pilihan rakyat Selangor – Amirudin
Oleh MOHAMAD NAUFAL MOHAMAD IDRIS

26 Mac 2023, 3:10 pm
KLANG – Pakatan Harapan (PH) masih menjadi pilihan rakyat untuk mentadbir di Selangor menjelang Pilihan Raya Negeri (PRN) akan datang.
Pengerusi PH negeri, Datuk Seri Amirudin Shari berkata, keyakinan susulan pemerhatiannya yang mendapati majoriti rakyat Selangor masih memberi sokongan kepada pakatan berkenaan seterusnya mengekalkan penguasaan di Selangor sejak tahun 2008.
“Dapatan yang dibuat Dr. Ong Kian Meng (Bendahari DAP Selangor) mendapati undi bukan Melayu ke atas PH agak tinggi (pada Pilihan Raya Umum ke-15 yang lalu).
“Malah, undi orang Melayu juga tinggi untuk kita. Kalau tidak, tak kan kita menang di Parlimen Gombak dan Ampang pada November lalu,” katanya dalam sidang akhbar selepas menghadiri Konvensyen Tahun DAP Selangor 2023 di Grand Centro Ballroom, di sini hari ini.
Dalam pada itu, Amirudin mengakui kerja kuat perlu dilakukan untuk memenangi kerusi-kerusi Parlimen di bahagian Selangor Utara susulan keputusan PRU-15 sebelum ini.
Namun, beliau menegaskan, PH mampu menawan semula beberapa kerusi Dewan Undangan Negeri (DUN) yang tewas sebelum ini seperti di Batang Kali dan Jeram selepas tertubuhnya Kerajaan Perpaduan di peringkat Pusat dan negeri.-KOSMO!ONLINE


26 maut puting beliung badai negeri AS
Oleh KOSMO

26 Mac 2023, 3:46 pm
JACKSON, MISSISSIPPI – Usaha mencari dan menyelamat diteruskan di negeri Mississippi, Amerika Syarikat (AS) selepas satu puting beliung kuat melanda negeri itu, lapor Badan Penyiaran Britain (BBC).
Sekurang-kurangnya 25 orang maut di Mississippi dan seorang mangsa terkorban di Alabama, manakala berpuluh-puluh lagi cedera akibat puting beliung kelmarin.
Ribut tersebut memusnahkan beberapa bandar pedalaman dengan kawasan Rolling Fork di barat daerah Sharkey hampir musnah sepenuhnya.
Gabenor Mississippi, Tate Reeves mengisytiharkan darurat supaya bantuan dapat diberikan terhadap kerosakan yang berlaku.
Presiden AS, Joe Biden menyifatkan imej bencana alam yang dirakam di Mississippi sebagai menyayat hati dan berkata bahawa kerajaan persekutuan akan melakukan segala yang mampu untuk menghulurkan bantuan.
Lebih banyak ribut kuat diramalkan melanda negeri Alabama dan Georgia hari ini dan berpotensi membawa hujan ais.

Ribut yang melanda Mississippi menghasilkan puting beliung yang mengakibatkan kerosakan besar kepada penempatan penduduk di seluruh negeri.
Angin kencang pula telah memusnahkan berpuluh-puluh bangunan di beberapa bandar kecil, menterbalikkan kereta dan menumbangkan talian elektrik. – Agensi


Lawatan Anwar berhasil kukuhkan hubungan Putrajaya-Riyadh
Oleh NUR HUDA MUSA

26 Mac 2023, 2:57 pm
PETALING JAYA – Lawatan Perdana Menteri, Datuk Seri Anwar Ibrahim ke Arab Saudi baru-baru ini sangat berhasil kerana mengukuhkan hubungan antara Putrajaya-Riyadh, kata Setiausaha Politiknya, Ahmad Farhan Fauzi.
Ahmad Farhan dalam satu kenyataan berkata, lawatan itu boleh dianggap sebagai sangat berhasil kerana dicapai dalam tempoh pentadbiran Anwar yang sangat singkat sebagai Perdana Menteri ke-10.
Katnya, beliau mengambil maklum ada cubaan pihak tertentu untuk menggariskan lawatan berkenaan sebagai satu bentuk kegagalan dan pembaziran dana rakyat.
“Saya mengambil maklum terhadap suara-suara daripada beberapa pihak berkepentingan yang sengaja mempolitikkan isu berkenaan lawatan rasmi Perdana Menteri ke Arab Saudi baru-baru ini.
“Saya terpanggil untuk menjelaskan perkara ini tatkala saya turut bersama dalam delegasi bersama Perdana Menteri ke sana,” katanya di sini hari ini.
Selain itu, Ahmad Farhan berkata, jadual Anwar sangat padat dan tersusun di mana beliau mengadakan pertemuan dengan Pertubuhan Kerjasama Islam (OIC) dan badan Liga Muslim Dunia di Makkah selain menyaksikan beberapa pemeteraian MoU penting membabitkan lapangan perniagaan dan industri.

“Anwar turut menekuni beberapa permasalahan mendesak yang merundung dunia Arab dan Islam dan juga menyantuni komuniti serta mahasiswa Malaysia di Arab Saudi.
“Ingin dimaklumkan juga pihak kerajaan Arab Saudi telah meminta untuk lawatan ini dilanjutkan bagi menyusun pertemuan dengan pimpinan kerajaan Arab Saudi tetapi beliau terpaksa menolak secara baik kerana beliau telah dijadualkan untuk hadir ke majlis berbuka puasa bersama Yang di-Pertuan Agong dan Raja Permaisuri selain kunjungi rasmi ke Phnom Penh, esok,” jelasnya.
Katanya lagi, Perdana Menteri juga akan ke Hainan dan Beijing pada Rabu bagi bertemu Presiden Xi Jinping dan rakan sejawatnya Premier Li Qiang.
“Saya menggesa kepada pihak yang kekontangan modal dan bankrap isu untuk menghentikan polemik ini dan bersama mendukung usaha dan upaya Kerajaan Perpaduan dalam memperkukuh imej Malaysia selain memantapkan kerjasama dan hubungan luar negara,” tambahnya. – KOSMO! ONLINE


Hanya dua beradik mangsa dera di Perlis bersekolah
Oleh SITI NUR MAS ERAH AMRAN

26 Mac 2023, 3:01 pm
SEBERANG PERAI – Kementerian Pendidikan (KPM) mengesahkan hanya dua daripada tiga beradik yang dipercayai menjadi mangsa dera bersekolah di Perlis.
Menterinya, Fadhlina Sidek berkata, semakan rekod menunjukkan dua beradik itu hadir ke sekolah, namun kes tersebut masih dalam siasatan.
Menurutnya, ketika ini kes tersebut masih dalam siasatan melibatkan pelbagai kementerian.
“Bagi pihak kami, saya baru dapat makluman mereka memang ada bersekolah di beberapa sekolah di sekitar Perlis. Kita akan pastikan perkembangan ketiga-tiga anak ini akan diambil perhatian sepenuhnya sebab mereka sudah diletakkan di institusi jagaan.
“Memandangkan (isu) ini dah jadi kes, siasatan lain, jadi kita serahkan kepada kebajikan (JKM) dan pihak kementerian lain sebelum kita ambil dan urus di peringkat pendidikan,” katanya kepada pemberita di sini hari ini.
Difahamkan, hanya remaja yang berusia 16 dan 14 tahun yang bersekolah manakala seorang lagi yang berusia 13 tahun keciciran dalam pelajaran. – KOSMO! ONLINE


Kesetiaan wanita itu…jauh sekali nak berselingkuh – Nabila Huda
Oleh NUR EMIRA SAIZALI

26 Mac 2023, 2:08 pm
PETALING JAYA – “Orang perempuan kalau sudah sayang (pasangan), memang akan lebih daripada nyawa sendiri.”
Demikian perkongsian aktres terkenal, Nabila Huda yang berpendapat kaum lelaki seharusnya menghargai setiap kasih sayang yang dicurahkan oleh pasangan mereka sebelum terlambat.
Nabila, 38, menyifatkan kaum wanita sebagai golongan yang sangat menjaga hubungan dimiliki dan jauh sekali ingin berselingkuh terhadap pasangan mereka.
“Kesetiaan orang perempuan jangan cakaplah, jauh sekali nak berselingkuh. Namun, jika sekali sudah disakiti dan kepercayaan hilang, cukup.
“Kalau hati dah tertutup, memang tak akan ada lagi peluang itu walau dipujuk dan dirayu macam mana sekalipun,” katanya dalam ciapan Twitter baru-baru ini.
Katanya, setiap individu perlu menghargai pasangan dan jangan sesekali mengkhianati cinta yang diberi.

“Hargailah dan sayangi pasangan sepenuh jiwa. Janganlah khianat cinta itu.
“Nanti kalau sudah hilang, tak guna menyesal. Semua kenangan masa bersama hilang begitu sahaja,” jelasnya.
Dalam pada itu, pelakon filem M4M4 berkenaan turut menasihatkan pengikutnya menerima kekurangan pasangan masing-masing dan jangan dilepaskan semua tanggungjawab kepada sebelah pihak sahaja.
“Dalam hubungan, perempuan kena terima kekurangan dan kelemahan serta sama-sama mengubah yang tidak okey, begitu juga lelaki.
“Jangan lepaskan semuanya kepada perempuan seperti pemikiran isteri perlu lakukan semua benda, tidak boleh begitu.
“Manakala, perempuan pula jangan terlalu memaksa suami untuk tunaikan sesuatu yang mereka tak mampu, perlu sedar ruang juga.
“Kita yang pilih untuk hidup bersama, jadi perlu terima kelemahan dan tambah baik bersama-sama,” ujarnya.
Jelasnya, kunci utama kebahagiaan ialah sabar dan komunikasi antara pasangan.
“Kunci paling utama adalah sabar tetapi kadang-kadang ada tahapnya.
“Benda paling penting dalam perkahwinan adalah komunikasi iaitu isteri kena luahkan apa yang dia rasa, suami pun sama, jangan simpan.
“Bincang perkara yang tak okey dan tidak puas hati. Cakap sahaja, semua dengan jujur,” jelasnya yang mengamalkan cara hidup sederhana bersama keluarga.
Nabila kini bahagia di sisi suami keduanya, Mohd Izwan Johar yang dinikahi pada 2015 dan seorang anak gadis, Keisha Laila, 12.
“Alhamdulillah kami sekeluarga sangat bahagia walaupun dalam hidup yang sederhana.
“Kalau boleh tak mahu fikir pekara tidak baik. Apabila baca berita sana sini, jadi takut dan rasa terkesan.
“Perlu terus berdoa dan lihat semula pada diri sendiri. Benda yang kurang, kita ubah,” katanya.
Tanpa merujuk kepada mana-mana pihak atau pasangan selebriti popular yang sedang berantakan seperti Diana Danielle dan Farid Kamil, Puteri Sarah dan Syamsul Yusof mahupun Hafidz Roshdi dan Syuhada, Nabila menegaskan perkongsian tersebut sekadar untuk peringatan bersama.
“Semua yang saya kongsi itu secara umum sahaja.
“Tiada niat nak bercakap tentang sesiapa, minta maaf kalau tersalah cakap atau buat sesiapa tersinggung sama ada kaum wanita atau lelaki,” ujarnya lagi. – KOSMO! ONLINE


Warga asing cabul remaja, sempat beri wang RM50
Oleh AZMI NORDIN

26 Mac 2023, 2:36 pm
AMPANG JAYA – Seorang lelaki asing diberkas berhubung kes cabul membabitkan seorang remaja perempuan rakyat tempatan di rumahnya di daerah ini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku pada pukul 7 pagi, Disember lalu ketika suspek yang juga penjual surat khabar datang ke rumah mangsa.
Katanya, mangsa berusia 13 tahun hanya mengenali suspek sebagai jurujual. Suspek kemudian mengekori remaja itu ke biliknya.
“Suspek kemudian memegang badan, kedua-dua lengan dan memeluk mangsa.
“Selepas itu, mangsa diberikan wang RM50 sebagai ganjaran daripada suspek,” katanya dalam kenyataan di sini hari ini.
Menurut Mohamad Farouk, laporan mangsa diterima pegawai Jabatan Kebajikan Masyarakat (JKM) setelah remaja itu membuat pengakuan kepada pegawai pukul 10.10 pagi semalam

Bertindak di atas maklumat, polis menangkap suspek warga India berusia 32 tahun di tepi Jalan Air Jernih, Setapak, Kuala Lumpur pada pukul 5.20 petang, semalam
Jelasnya, permohonan reman dibenarkan selama tujuh hari bermula hari ini.
“Kes disiasat mengikut Seksyen 14(a) Akta Kesalahan Seksual Terhadap Kanak-kanak 2017 kerana dengan sengaja melakukan amang seksual terhadap kanak-kanak,” ujarnya. -KOSMO! ONLINE.


Peniaga roti john ‘kaki scam’
Oleh KOSMO

26 Mac 2023, 1:49 pm
PETALING JAYA – Setibanya waktu berbuka, pelbagai perkongsian gambar hidangan dimuat naik orang ramai di media sosial temasuklah yang kecewa dengan kualiti makanan yang dibeli di bazar Ramadan.
Menerusi perkongsian pengguna media sosial @jujuebaharum, dia membeli satu roti john ayam di salah satu bazar Ramadan popular di ibu negara, namun terkejut apabila kualitinya makanan tersebut dikatakan terlalu teruk.
Menurut pengguna tersebut, harga bagi satu roti john ayam itu bernilai RM10.
“Aku beli roti john dekat bazar Ramadan Bukit Bintang, RM10. Roti john ayam tapi tengoklah ayam dia, macam karipap inti oksigen, tapi syukur sahajalah apa yang ada,” perlinya.
Sementara itu, menjengah ke ruangan komen pelbagai reaksi diberikan orang ramai dan ada juga yang berkongsi pengalaman hampir sama.
“Aku pernah kena macam ini, jadi mama aku bebel suruh aku belajar buat roti john sendiri,” kata @knrl9999.

“Musim puasa ini memang ramai peniaga ‘bidan terjun’, sebab itu macam-macam rupa masakan peniaga di bazar Ramadan, asal boleh buat duit sahaja, rasa dan kualiti belakang cerita,” tegur @mrlmlk.
“Alahai, ayam dia macam terletak dalam roti, jimat sangat bahan peniaga, tapi harga boleh tahan mahal, RM10 untuk hasil macam itu,” tegur Amin. – KOSMO! ONLINE


31 nelayan Vietnam ditahan tangkap ikan di perairan Kelantan
Oleh TOREK SULONG

26 Mac 2023, 2:27 pm
PASIR PUTEH – Agensi Penguatkuasaan Maritim Malaysia (APMM) Kelantan menahan seramai 31 nelayan asing warganegara Vietnam yang menaiki empat buah bot dalam dua operasi berasingan di perairan Kelantan sepanjang minggu ini.
Kesemua nelayan asing berusia 14 hingga 64 tahun itu ditahan ketika mereka menangkap ikan pada 20 dan 22 Mac lalu semasa APMM Kelantan melaksanakan Op Naga Barat, Op Kuda Laut dan Op Damai.
Pengarah APMM Kelantan, Kepten Maritim Syed Nor Adli Syed Ab. Rahman berkata, tangkapan pertama melibatkan dua buah bot di lokasi 119 kilometer (km)!dari Kuala Tok Bali di sini apabila lima awak-awak dan dua orang tekong ditahan kira-kira pukul 3.45 petang dan 4 petang pada 20 Mac lalu.
Menurutnya, tangkapan kedua yang dijalankan di sekitar lokasi 315 kilometer (km) hingga 333.4 km dari Kuala Tok Bali selepas menerima maklumat Tentera Udara Diraja Malaysia (TUDM) berkait pencerobohan nelayan asing bermula pukul 8.45 pagi hingga pukul 10.57 pagi pada 22 Mac lalu.
“Kapal Maritim (KM) Jujur mengambil masa lebih dua jam untuk menahan kedua-dua bot berkenaan yang dinaiki 17 awak-awak dan seorang tekong. Tekong dan awak-awak bertindak agresif cuba meloloskan diri ke sempadan perairan antarabangsa sebelum mereka ditahan,” katanya pada sidang akhbar di Ibu Pejabat APPM Kelantan, Tok Bali di sini hari ini.
Menurut Syed Nor Adli, pemeriksaan semasa kedua operasi itu mendapati, kesemua 31 nelayan asing itu tidak memiliki dokumen pengenalan diri yang sah dan keempat-empat bot yang digunakan juga tidak memiliki permit menangkap ikan di bawah Akta Perikanan 1985.

“Selain bot, kita turut merampas peralatan navigasi, alat menangkap ikan, hasil tangkapan satu tan ikan dan bekalan diesel kira-kira 9,200 liter dengan jumlah kesemuanya dianggarkan bernilai RM4.2 juta.
“Kesemua nelayan itu disiasat mengikut Seksyen 15(1) Akta Perikanan 1985, Seksyen 16 akta sama dan Seksyen 6(1)(c) Akta Imigresen 1959/1963,” katanya.- KOSMO! ONLINE


Fenomena Tiang Cahaya muncul di Johor Bahru
Oleh KOSMO

26 Mac 2023, 2:32 pm
PETALING JAYA – Fenomena Tiang Cahaya kelihatan di Johor Bahru malam tadi dan sempat dirakam serta dikongsikan pengguna media sosial.
Menurut perkongsian yang dimuat naik oleh beberapa pengguna media sosial, fenomena ‘Light Pillars’ tersebut muncul di langit malam dan dapat dilihat di kawasan sekitarnya.
Menurut Agensi Angkasa Malaysia, Tiang Cahaya terjadi apabila di permukaan Bumi terdapat cahaya yang terang dan dikelilingi oleh air.
“Kemudian ketika kejadian suhu atmosfera sangat sejuk hingga terbentuk ais (berbentuk kepingan) yang tidak dapat dilihat dengan mata kasar.
“Manakala suhu di permukaan Bumi pula sangat panas.

Pertembungan kedua-dua keadaan itu katanya menyebabkan cahaya tadi terpantul ke atmosfera dan kelihatan seolah-olah tiang cahaya tergantung di langit.
“Keadaan ini selalu terjadi di kawasan kutub atau polar.

“Fenomena itu juga boleh berlaku di mana sahaja, sebagai contoh pada tahun 2017 sekumpulan jurugambar di Kudat, Sabah telah menyaksikan fenomena yang sangat jarang berlaku ini,” ujarnya.

Katanya, Tiang Cahaya dapat dilihat dalam pelbagai warna menghiasi langit di malam hari.- KOSMO! ONLINE


Alumni MRSM sokong penubuhan MRSM berbayar
Oleh ALWANI ZAFIRAH

26 Mac 2023, 1:54 pm
PETALING JAYA – Persatuan Bekas Pelajar Maktab Rendah Sains Mara (Ansara) Malaysia menyokong cadangan mewujudkan Maktab Rendah Sains Mara (MRSM) berbayar untuk golongan T20.
Presidennya, Mohd. Fadzli Yusof berkata, cadangan itu dibuat selepas mengambil kira semua faktor dan rasional secara terperinci yang bersandarkan statistik, kewangan, teknikal, pengalaman dan unjuran potensi.
“Disebalik cadangan itu, ia bukanlah satu idea tangkap muat semata-mata atau hanya atas desakan pihak dan golongan tertentu sahaja,” katanya dalam satu kenyataan hari ini.
Katanya lagi, Akta Mara 1966 membolehkan agensi tersebut memulakan perniagaan dengan maksud untuk menyokong mandat pembangunan modal insan dan sosio-ekonomi masyarakat luar bandar.
“Kami difahamkan bahawa operasi ‘MRSM berbayar’ ini akan dikendalikan oleh pihak Mara Corp yang akan mencari pembiayaan sendiri bagi membina dan mengurus selepas ianya siap dibina,” jelasnya.
Dalam pada itu, Mohd. Fadzli menekankan bahawa kewujudan MRSM berbayar ini tidak akan menggugat hak serta kedudukan golongan B40 seperti mana tujuan asal penubuhan MRSM yang memfokuskan membantu pelajar golongan berpendapatan rendah untuk mendapatkan akses pendidikan berkualiti.

“Paling penting untuk diutarakan ialah bahawa ‘MRSM berbayar’ ini tidak sesekali mengambil hak dan kedudukan anak-anak B40 yang diberikan keutamaan didalam mandat Mara.
“Ini adalah satu langkah besar bagi perkembangan model dan modul sistem pendidikan MRSM yang selama ini dinantikan oleh semua pihak termasuk ahli Ansara Malaysia sendiri, yang selama ini mengharapkan anak-anak mereka belajar di dalam sistem pendidikan MRSM.
“Ini juga membuktikan bahawa kejayaan sistem pendidikan MRSM seharusnya dimanfaatkan bukan hanya untuk sesetengah golongan sahaja, dan sudah tiba masanya sistem pendidikan MRSM yang cemerlang dan amat bernilai ini dikongsikan untuk semua,” katanya.- KOSMO! ONLINE


Jangan guris hati ibu, minta ampun – Hattan
Oleh HANISAH SELAMAT

26 Mac 2023, 2:23 pm
PETALING JAYA – Penyanyi Datuk Hattan mengingatkan orang ramai supaya jangan sesekali mengguris perasaan seorang ibu sehingga insan paling mulia dalam kehidupan di dunia itu menitiskan air mata.
Katanya, kejayaan dan kekayaan dimiliki seseorang tidak akan mempunyai makna andai hilang reda dan selagi tidak meminta kemaafan daripada seorang ibu.
“Ibu kita ini jangan sekali pun kita menitikkan air matanya. Kalau terguris saja hati dia, tak ada untung dekat kita.
“Tak kisah macam mana tinggi pun kita berdiri di muka bumi, tetapi kita mengguriskan hati ibu, baik pergi minta ampun.
“Kalau jatuh ke bawah rasa sakit. Macam mana berjaya pun tak ada makna. Sebab apa? Dalam masa 24 jam semua kemewahan kita boleh hilang dalam sekelip mata,” katanya menerusi perkongsian video dalam Instagram.
Dalam perkongsian berunsur peringatan itu, Hattan yang juga bapa kepada seorang anak menegaskan sudah banyak melihat balasan Tuhan terhadap anak yang tidak mendapat restu ibuh.

“Banyak kali sudah terbukti benda macam ini berlaku. Percayalah cakap saya. Emak kita ini adalah segala-galanya untuk kita. Kena ingat itu,” katanya.
Luah penyanyi Memburu Rindu itu, perkara berkenaan bermain dalam fikiran kerana dek rindukan Allahyarham ibunya, terutama dalam suasana menyambut kehadiran Ramadan.
“Kalau bulan Ramadan ini mulalah saya teringat kepada emak saya. Rindu. Emak saya sudah tiada, jadi kami berkumpul adik-beradik.
“Baliklah kampung, ziarah dan bersihkan kubur. Daripada duduk melangut tak buat apa-apa,” katanya.
Sementara itu, menjengah ke ruangan komen, ramai dalam kalangan pengikutnya bersetuju mengenai pandangan penyanyi itu dalam menjaga hati seorang emak.
“Betul tu Datuk, setuju. Tiba-tiba teringat emak saya,” kata seorang pengikutnya.
“Entahlah, ada yang tak tahu bersyukur. Kasiban kita yang tiada emak,” luah seorang lagi pengikut lain.
Ibu kepada penyanyi itu, Allahyarham Hindun Sani menghembuskan nafas terakhir pada usia 83 di Hospital Kajang pada 7 Disember 2021. – KOSMO! ONLINE


Peniaga meraung lihat api membakar rumah
Oleh MASTURAH SURADI

26 Mac 2023, 2:42 pm
KOTA TINGGI – Hanya mampu meraung melihat api marak membakar rumah, itulah keadaan seorang penghuni sebuah rumah sewa di Felda Air Tawar 5 di sini selepas kediamannya musnah dalam kebakaran petang semalam.
Zinal Nahman, 57 berkata, dia yang baru menetap disitu sejak kira-kira empat bulan mengetahui kejadian itu selepas dimaklumkan peniaga di bazar Ramadan di Felda tersebut.
Katanya, ketika kejadian dia bersama dua anak dan isterinya sedang berniaga air di bazar berkenaan sebelum dikhabarkan berita malang itu kira-kira pukul 4.30 petang selepas Asar.
“Saya tidak pernah menangis meraung seperti semalam. Melihat rumah sewa terbakar sampai api tiada di depan mata. Orang ramai juga turut menahan saya agar saya tidak meluru ke dalam rumah.
“Dalam rumah banyak barang-barang kami, tambahan pula anak bongsu Alia Syafiqa, 15, masih bersekolah. Kami tinggal sehelai sepinggang, yang ada bersama kami kini hanya balang air,” katanya ketika menerima kunjungan daripada Pegawai Khas Ahli Parlimen Pengerang, Syed Ben Bella Al Habshee juga Ahli Dewan Undangan Negeri (ADUN) Penawar, Fauziah Misri hari ini.
Bapa kepada tiga orang anak itu berkata, dia juga bernasib baik kerana Alia Syafiqa yang biasanya tinggal di rumah mengikutnya berniaga kelmarin.

Difahamkan kebakaran itu berlaku dipercayai berpunca akibat panahan petir selepas jiran mangsa mendakwa melihat kilat menyambar sebelum terdengar bunyi bising letupan kebakaran dari rumah mangsa.-KOSMO! ONLINE


Suri rumah 75 tahun berputih mata wang simpanan lesap angkara ‘love scam’
Oleh ABDUL RASHID ABDUL RAHMAN

26 Mac 2023, 2:08 pm
RAUB – Seorang suri rumah berusia 75 tahun berputih mata apabila wang simpanannya sebanyak RM39,750 lesap selepas dia terpedaya dengan sindiket ‘love scam’.
Ketua Polis Pahang, Datuk Seri Ramli Mohamed Yoosuf berkata, kejadian bermula pada awal Februari lalu apabila mangsa berkenalan dengan seorang lelaki yang kononnya memperkenalkan diri sebagai warganegara United Kingdom melalui aplikasi WhatsApp.
“Setelah berkenalan suspek mengatakan akan menghadiahkan mangsa sebuah kereta jenis Mercedes Benz beserta wang tunai sebanyak USD $150,000 (RM664,091) sebelum mangsa menerima panggilan daripada individu yang memperkenalkan dirinya sebagai pegawai kastam.
“Dalam perbualan, pegawai kastam tersebut mengatakan kereta jenis Mercedes Benz bersama wang tunai USD 150,000 yang dikirimkan kepada mangsa telah diterima di Malaysia dan mangsa diminta untuk membuat bayaran cukai,”katanya di sini hari ini.
Menurutnya, susulan itu mangsa telah membuat enam kali pindahan wang ke enam akaun bank yang berlainan sehingga mengalami kerugian sebanyak RM39,750.-KOSMO! ONLINE


Tiga beradik dirantai kerana bimbangkan keselamatan
Oleh SYED AZLAN SAYED HIZAR

26 Mac 2023, 2:19 pm
KANGAR – Suspek wanita yang direman kerana disyaki mendera tiga anak lelakinya termasuk dua orang kelainan upaya (OKU) disifatkan sebagai seorang penyabar dan penyayang.
Menurut kakak suspek dikenali sebagai Miah, ibu kepada tiga remaja itu amat jarang memarahi anak-anaknya dan tidak pernah memukul walaupun remaja terbabit sangat nakal.
Menurut wanita itu, dua anak saudaranya berusia 14 dan 16 tahun bersekolah termasuk yang sulung belajar di sekolah pendidikan khas di Simpang Empat.
“Sebelum kejadian, adik saya ada memberitahu dia akan pulang ke rumah suaminya di Alor Sena dan meminta saya tengok-tengokkan mereka.
“Selepas berbuka, saya ada pergi melihat dan bertanyakan apa yang budak-budak itu makan, selepas itu kami tidur awal sebelum dikejutkan dengan kehadiran anggota polis datang bertanyakan hal anak-anak saudara saya,” katanya ketika ditemui pemberita di Kampung Lat 1000, Simpang Empat di sini hari ini.
Kosmo! hari ini melaporkan orang ramai menemui tiga remaja dengan dua daripadanya dalam keadaan dirantai sebelum polis menahan seorang lelaki dan wanita kerana dipercayai terlibat dalam kes dera. – KOSMO! ONLINE